Eroski taldearen irabaziak %10,5 handitu dira urteko lehen erdian

Fakturazioa apur bat igotzea lortu du kontsumo kooperatibak, baina diru sarrerak ere murriztu ditu, desinbertsioen ondorioz.

Negozioa apurka indartzeko bideari eusten dio Eroskik. Urteko lehen erdian 3,2 milioi euro garbi irabazi ditu Eroski taldeak, joan den urtean baino %10,5 gehiago. 2007. urtetik darama enpresak urte oso bat irabaziekin amaitu gabe. Joan den urtean ere mozkinak izan zituen otsailetik uztailera —zerga urtea urtarrilean ixten du Eroskik—, baina Espainiako Gobernuak sozietate zergan egindako aldaketa batek galerak eragin zizkion kontuak ixterakoan.

Enpresak urteko lehen erdiko emaitzen berri eman du, ohar baten bidez. Horretan zehaztu du fakturazioa %0,2 igotzea lortu duela, eta 2.777 milioi euroko negozio kopurura iritsi dela, hilabete horietan egindako desinbertsioen efektua kenduta. CNMV burtsa ikuskatzailean argitaratu dituen emaitzen arabera, diru sarrera orokorrak %6,36 murriztu zaizkio taldeari, desinbertsio horien ondorioz.

Bestalde, zorpetzea arintzeko estrategiaren barruan, 186,6 milioi amortizatu ditu zerga urteko lehen erdian, hartutako konpromisoei erantzunez. 2015eko urtarrilean zorpetzea berregituratzeko akordioa lortu zuen bankuekin. Orduan 2.142 milioi zor zizkien Eroski taldeak bankuei, eta harrezkero kopuru hori %22 murriztu du. Taldearen pasibo guztia 2.240 milioi eurokoa da.

Eroskik eta negozioa frankiziatua duten saltokiek 38 milioi inbertitu dituzte. Diru gehiena formato ezberdinetako 114 saltoki berritzeko erabili dute. Halaber, hiriko 21 supermerkatu berri ireki ditu, denak frankizia ereduarekin. 247 lanpostu dituzte urteko lehen erdian. Guztira, taldeak 32.000 langile ditu, kooperatibaren bazkideak eta langile arruntak aintzat hartuta.

Talde osotik aparte, Eroski S. Coop. jatorriko enpresa kooperatiboak 9,8 milioi irabazi ditu, pasa den urtean baino %11 gehiago.


Gure Esku Dagoko bilera deialdia egin dute azaroaren 5erako

Galtzarri elkartean bilduko dira, 19:00etan. Horrez gain, Eskura eztabaida dinamika martxan jarri du Gure Esku Dagok

Bilera deialdia egin dute Gure Esku Dago ekimenaren Orioko arduradunek. Datorren ostegunean, azaroaren 5ean, Galtzarri elkartean bilduko dira eta nahi duen oro bertara joateko deia egiten dute antolatzaileek. 19:00etan hasiko da bilera.

Galdeketa Eskura

Giza katea egin eta hautestontziak eraiki ondoren, Gure Esku Dago dinamikako kideek pauso bat aurrera egin nahi dute. Hautestontziei erabilera nola eman erabakitzeko Eskura prozesua jarri dute martxan, herritar orori irekia egongo dena.

Prozesu horretan Gure Esku Dagoren jarduera, antolamendua eta finantzazioa adostuko dira modu ireki eta parte-hartzailean. Eztabaida sustatzeko, 8 orriko proposamena jarri dute mahai gainean. Proposamena, prestatzeko Bizkarrezurra izeneko hausnarketa-taldea osatu zuten. Bizkarrezurrak landutako txosten horri ekarpenak egiteko aukera izango dute herritarrek.

Horretarako, bi bide izango dituzte herritarrek: herri edo auzoetan sortuko diren eztabaida dinamikak eta sarean sortuko den eztabaida foroa. Azaroaren 9ra bitarte izango dute herritarrek ekarpenak egiteko, eta hilaren 21ean ez-ohiko batzar nagusia egingo du Gure Esku Dagok. Bertan hartuko dira erabakiak.

Informazio gehiago nahi duenak edo parte hartu nahi duenak Gure Esku Dagoren webgunean aurkituko du bidea.


Mundu askotan barrena, iruditan

Zarauzko Argazkizale Elkarteak Nazioarteko XXI. Argazki Mostra inauguratu eta aurkeztuko du gaur Torre Luzea aretoan. «Guztiz konsolidatuta dago, eta klasiko bat da antolatzen ditugun erakusketen artean», nabarmendu du elkarteko presidente Iñigo Saizek. Erakusketa honen helburua, euskal herritik kanpo dauden argazkilarien lanak Zarauzko eta inguruko jendeari gerturatzea da. Betiere euskal argazkilaritzaren esparruan gaur egun egiten dena ahaztu gabe.

«Urtean zehar argazkilari ezberdinen jarraipena egiten dugu, eta interes handiena sortzen digutenen artean bost aukeratzen ditugu. Beraiekin harremanetan ipini, eta ahal den moduan erakusketa prestatzen dugu», azaldu du Saizek. Aurtengo bost gonbidatuak honako hauek dira: Mertxe Alarcon katalana, Olga Simon madrildarra, Jean Saleilles frantsesa, Xanti Rodriguez azpeitiarra eta Rafa Herrero irundarra, hain justu ere.

Olga Simon madrildarraren izotz argazkia. (Argazkia: Olga Simon)

Argazkilari bakoitzak nahierara eta bere kabuz aukeratutako sei argazki aurkeztuko ditu nazioarteko mostran. «Egile batzuk erakusketa honetarako espreski ateratako argazkiak bidaltzen dituzte, eta beste batzuk, berriz, beren ibilbide profesionalean arrakasta gehien izan duten argazkien bilduma», aditzera eman du.

Aurtengo erakustaldian, hala nola, argazkigintzako hainbat arlo eta joera ikusteko parada eskainiko dute: autoerretratoak, minimalistak, paisaia irudiak, hiru dimentsiotakoak eta abstraktoak, besteak beste. Saizen iritsiz, «mundu ezberdinetan murgiltzeko» aukera paregabea eskainiko dute.

Jean Saleilles frantsesak ateratako erretratua. (Argazkia: Jean Saleilles)

Gaur arratsaldean, 20:00etan, egingo dute Nazioarteko Argazki Mostraren irekiera ekitaldia. Erakusketan parte hartuko duten hainbat argazkilari, gainera, Torre Luzea aretora bertaratuko dira. «Beraz, argazkiak ikusteaz gain, horien atzean ezkutatzen diren istorioak entzuteko aukera izango dugu egileen eskutik», nabarmendu du argazkilari elkarteko presidenteak. Bien bitartean, mostra abenduaren 8a bitartean bisitatu ahal izango da.


Natalia Sainz de la Mazaren kartelak iragarriko du Leioako Pop-Rock lehiaketa

Natalia Sainz de la Maza Setienek egindako kartelak iragarriko du Leioako Pop-Rock lehiaketaren hamaikagarren edizioa. Izan ere, aurkeztutako 52 lanen artean, "Ampli retro" izenekoa izan da bigarren kartel lehiaketaren irabazlea. Leioako Udalak jakinarazi duenez, obra horiek guztiak ikusgai egongo dira Kultur Leioan urtarrilaren 13ra arte. Ordutegia egunaren araberakoa izango da: astelehenetik ostegunera, 10:00etatik 14:00etara eta 16:30etik 20:30era; ostiraletan, 10:00etatik 14:00etara eta 16:30etik 22:00etara; larunbatetan, 17:00etatik 22:00etara; eta igandeetan, 17:00etatik 20:30era. Argazkian, "Ampli retro" izeneko kartel irabazlea / © Leioa.net.


BERBAZ: Sonia Pascual, MET, komunikazio sakonagoa eta eraginkorragoa

PNL (programazio neuro-linguistikoa) aurkitzeak (Osane Matías eta Iñaki Olaskoagaren eskutik) eta aplikatzeak lehenago, eta semea jaiotzeak (duela 8 urte) gero, astindu ederra eragin zioten 2002 bueltan Donostiara mudatutako granollerstarrari.

Orduan ekin zion senarraren laguntzaz Bihurri Haur Eskolari Andoainen. Eta bertan txiki-txikitatik zabaldu nahi ditu komunikazio osasuntsuagoari buruz ikasiak. Masajea dela bide, zein Thomas Gordonek proposatutako MET eta PET komunikazio metodoak, nork bere burua sakonago ezagutu eta onartuta, puntu horretatik abiatuta.

Kantak:

Dins aquest iglú (Antonia Font)

Iris colouring (Sodastream)

Erreferentziak:

http://gordontrainingspain.com

https://www.bilbohiria.com/docs/podcast/berbaz/150324berbazsonia.mp3

Deskargatu hemen


Eskola Txikien Festaren balorazio positiboa egin dute antolatzaileek

Atzo ospatu zen Oikian Gipuzkoako Eskola Txikien 31. Jaia. Aldarrikapena eta festa batzen dituen ekimen honek kolorez jantzi zuen auzoa. Antolatzaileek herri indarraren garrantzia azpimarratu, eta egunaren balorazio ona egin dute. "Herri guztiak buru-belarri jardun zuen auzolanean eta antolakuntza bikaina izan zen. Goizetik iluntzera arte boluntario taldeek ere sekulako lana egin zuten, eta benetan pozik gaude geure herri indarra modu alai batean partekatu genuelako", nabarmendu dute.

Arrakastatsua izan zen Gipuzkoako Eskola Txikien 31. Jaia. Goizean goizetik jende andana gerturatu zen Oikiara, eta antolatzaileak pozik agertu dira. "Goizeko egitaraua arazorik gabe joan zen, eta, arratsaldean, euria hasi zuenean aterperako jaimak jarri ziren plazan, pailazoek pilotalekuan egin zuten emanaldia eta festak arazorik gabe jarraitu zuten", esan dute. Arratsalde erdirako atertu zuenez, apar festa jendetsua izan zen plazan eta txokolate beroa ere banatu zuten.

Egitarauaren barnean, azpimarratzeko da goizean egin zuten ekintza sinbolikoa. Gipuzkoako 26 eskola txikietako haurrek euren hatz marka koloretsuak jarri zituzten. Helduek, 26 eskoletako zuzendariek eta erakunde politikoetako ordezkariek ere jarri zuten hatz markak. Orain, Oikian bizi den Joxean Legorburu artistak eskultura berezia egingo du Oikiako eskola berriaren eraikina egiten denean bertan kokatu dadin.

"Bihotz-bihotzez eskerrak eman nahi dizkiegu laguntza eman diguten erakunde, enpresa eta elkarteei. Asko erraztu diguzue lana, bidelagun ederrak izan zarete eta aurrerantzean ere izango dugu elkarrekin urratsak emateko aukera Eskola Txikien alde", nabarmendu dute antolatzaileek.

Eskola Txikien festako bideoak ikusteko aukera hemen.


Bikote bati 11 hilabeteko zigorra jarri diote 3 urteko semea jotzeagatik

Donostiako epaile batek 11 hilabeteko espetxe zigorra jarri die emakume bati eta haren egungo bikotekideari 3 urteko semeari tratu txarrak ematea egotzita. Bi urtean ezingo dute harekin harremanik izan, eta 2.000 euroko kalte-ordaina ere eman beharko diote adingabeari. 2009ko uztailaren 26an egin zioten eraso haurrari. Epaian jasotzen denez, «behin eta berriz» jo zuten, eta zauriak eragin zizkioten gorputz osoan.

Haurraren aitak salatu zuen gertatutakoa. Izan ere, erasoa izan eta hurrengo egunean bikotekide ohiarengana joan zen umearen bila. Hark azaldu zionez, haurrak istripua izan zuen bainatzen ari zela, eta horregatik zituen kolpeak eta zauriak. Larrialdietan egon zirela ere esan zion. Baina haurrak zituen zauriak eta kolpeak ikusita, ez zuen sinetsi emazte ohiak kontatutakoa. Hala, larrialdietara joan zen. Han baieztatu zioten bezperan ez zutela haurra artatu. Gainera, umea aztertu ostean, medikuek baieztatu zuten tratu txarrak jasan zituela haurrak. Aitak salaketa jarri zuen, eta orain eman dute zigorra.


Gure Esku Dago-k gutxienez 100.000 lagun bildu nahi ditu ekainaren 10ean

Plataformak aldarrikatu du erabakitzeko eskubidea ezinbestekoa dela elkarbizitza bermatzeko. Bideoa albistearen amaieran.

Gure Esku Dago plataformak azaldu du 100.000 lagun beharko direla ekainaren 10ean Donostia, Bilbo eta Gasteiz lotu nahi dituen giza katerako. Atzo eman zituzten ekintza horren inguruko xehetasunak, katea amaituko den lekutik: Eusko Legebiltzarreko ataritik. Angel Oiarbide eta Jone Amonarriz bozeramaileek adierazi zuten erabakitzeko eskubidea «ezinbesteko tresna» dela «epe luzera elkarbizitza bermatzeko».

Bozeramaileen esanetan, giza katea modu bat izango da «herri honen etorkizun politikoa erabakitzeko ditugun arrazoiak eta borondatea adierazteko». Ekintza «mugarri historiko bat» izatea nahi dute, «demokraziaren, askatasunaren eta eskubide zibil eta politikoen defentsan». Plataformako kideek aldarrikatu dute «gizarte justu bat ahalbidetuko duen demokrazia eredu bat» nahi dutela, eta adierazi dute giza kateak hori irudikatu nahi duela.

Plataformaren ustez, gizartea «bidegurutze» batean dago egun: «hegoaldetik iristen diren haize atzerakoiak», alde batetik, eta «demokrazia oinarri duen ziklo berri bat» irekitzeko aukera, bestetik.

Gauzak horrela, bozeramaileek adierazi dute «aukeraz betetako garai berri bat» dela, eta herritarrek «ardura handia» dutela aukerak errealitate bihurtzeko. «Herri hau ez dago prest atzera egiteko bere asmo eta helburuetan, aurrera egiteko determinazio osoa du. Etorkizuna eskuz esku eta elkarrekin eraikitzeko borondatea erakutsiko du mobilizazioak», azpimarratu dute. «Ziklo berri bat irekitzera goaz».

Horretarako, beharrezkotzat jo dute «egungo marko juridiko politikoko oztopoak» igarotzea, euskal herritarrek «subiranotasun osoa» izango duten etapa berri batera iristeko. Izan ere, Gure Esku Dago-ren ustez, «oinarri eta muga bakarra herritarren borondate demokratikoak» behar du izan, aukera guztiei bide emanez, «salbuespenik gabe».

Gure Esku Dago-k ekainaren 10eko giza katearen inguruko xehetasunak ere eman zituen. Plataformak 1.200 autobus jarriko ditu giza katean parte hartu nahi duten herritarrak euren kilometroetara mugitzeko. 3.000 boluntario arituko dira antolaketa lanetan 201,9 kilometroko ibilbidean, eta haiek arduratuko dira giza katera etorritako jendea antolatzeaz. Antolaketa lanak ahalik eta egokien egiteko, lehenbailehen izena emateko eskatu dute. Azaldu zuten festa giroak hiriburuetan jarraituko duela katearen ondoren ere .

Aurreko igandeko «olatuaren» ostean eman dituzte xehetasunak. Araba, Bizkai eta Nafarroako 22 herritan egin zituzten galdeketak, eta bozkatzera deituta zeuden 93.000 lagunetatik %14,81ek eman zuten botoa. Guztira 189.000 herritar inguruk hartu dute parte herri galdeketetan, eta plataforma hiri handietarako pausoa ematen ari da. Azaroaren 19an, Donostiaren txanda izango da, besteak beste.

Aurrera begira

Etorkizunera begira ere ari dira lanean. Datorren urterako, Herritarron Itunean erabakitzeko eskubidearen aldeko 2.019 arrazoi biltzeko helburua dute, eta, iragarri dutenez, 1.500 eskuratu dituzte jada. Orain arte, mila lagun baino gehiagok parte hartu dute iritzi bilketa horretan, baina kopurua zabaldu nahi dute datozen aste eta hilabeteetan: «Bildutako zergatiak anitzak dira, baina, desberdintasunen gainetik, herritar guztiok bat egiten dugu esaten bertan erabakitzea dela gakoa».


Mendian hildakoak oroitzeko eguna izango da domekakoa Besaiden

Mendian hil diren mendizaleak gogoratzeko eguna izango da domekakoa. 1955. urtetik hutsik egin gabe antolatu dute egun berezia, eta mendian hil diren euskal mendizale guztiak agurtuko dituzte Besaiden bertan. Besaide elkarteak antolatu du eta txalapartariak, bertsolariak eta dantzariak izango dira, besteak beste.

Txalapartariek mendizaleak Besaidera gerturatu ostean, 11:00ak aldera, kantu herrikoiak eta bertsoak izango dira. Gero, mendi federazioko kide batek azken urtean mendian hildako pertsonak gogora ekarriko ditu eta ondoren dantzariak egongo dira. Txosna bat ere jarriko dute antolatzaileek, "mokadutxo on" bat egiteko: "Prezio herrikoiean salduko dira pintxoak eta edatekoak", adierazi dute.


Errege Magoen laguntzaileek haurren gutunak jaso dituzte

Hiru Errege Magoen laguntzaileak arratsaldeko 18:00etan iritsi dira Beheko Plazara, suziriekin batera. Bertan dagoen jaiotzan zain izan zituzten ordurako etxeko txikienak, gutun bana eskuan hartuta. Bihar iritsiko dira Errege Magoak itsasontziz, 18:30ean.


Xabier Santxo, Euskal Herriko txapeldunorde

Euskal Herriko Pilota Txapelketako finala jokatu berri du Xabier Santxo usurbildarrak. 22-15 galdu zuen ordea, Lea-Artibaiko Urionabarrenetxea bizkaitarraren aurka joan den larunbatean Gasteizen jokatu zuen neurketan. Euskal Herri mailako txapeldunordea dugu beraz Usurbilen. Zorionak!


Oarsopedia, Oarsoaldea eduki librez betetzeko

[Ilustrazioa: Isabel Mancebo Balda].Wikipedia ia oinarrizko kontsulta toki bihurtu da, baita ere taberna giroko eztabaiden zapuztaile ere. Eduki libreak jasotzen dituen entziklopedia elikatzeko, baina, lan eskerga egiten dute mundu osoan milaka editorek.

Oarsoaldean ere editore talde permanente bat sortu dute. Bertako kide dira Beñat Irasuegi errenteriarra eta Unai Tolosa lezoarra. Udako Euskal Unibertsitateak aurten, lehen aldiz, Euskal Wikilarien Elkarte sortu berriarekin batera, Wikipediari buruzko ikastaroa antolatu du. Azken urteetan asko garatu diren hainbat tresnaren berri jaso dute bertan, Wikidata eta Wikipedia Commons, esaterako. Bigarren horren bitartez, bideoak, argazkiak, audioak eta abar igo daitezke Wikipediara, eta hizkuntza guztietarako balio du.

Wikidata bereziki iraultzailetzat definitu du Irasuegik: «Ikastaroa egin genuenean, Frantziako Tourra lehiatzen ari ziren. Etapa bukatzean, sailkapenak igotzen zituzten frantziar batzuek, eta edozein Wikipediak aprobetxa ditzake». Tolosak nabarmendu duenez, orain arte bakoitzak bere hizkuntzan sortzen zituen artikuluak, eta gero horiek itzuli behar ziren. Wikidatarekin, artikuluen automatizazioa programatuz gero, errazagoa da hori.

Jakintza partekatu

Euskal Wikilarien Elkartearen helburua Wikipedia bultzatzea da, orain arte edizioan aritu direnengandik harago joatea. Alde batetik, jakintza zehatz bati buruz zerbait dakitenengana iritsi nahi dute, eta bestetik, tokian tokiko edukiak landu.

Irasuegi: «Hortik abiatuta, iruditu zitzaidan interesgarria izango zela Oarsoaldean talde permanente bat edukitzea, edukiak libre partekatzeko. Twitter bidez zabaldu nuen ideia, Telegram talde bat sortu genuen, eta 15-16 gaude». Wikiproiektu bat sortzen ari dira egun hauetan.

Talde irekia da, eta Oarsoaldean bizi direnak bilduko dira bertan. Ziurtatu dutenez, Wikipedia Commons eta Wikidata erabiltzeko formazioa jasoko dute. Horrez gain, talde horrek eduki libreen filosofia sustatu nahi du.

Wikipediak hainbat tresna garatu ditu;?tartean Wikidata eta Wikipedia Commons

Egunero erakundeek, elkarteek edota norbanakoek eduki libre pila bat sortzen dutela baieztatu du Irasuegik, baina lizentzia pribatiboa daukate. «Beraz», jarraitu du, «ezin zaio beste erabilerarik eman. Eduki horrek sozialki zabaltzeko gaitasuna izanbehar du». Tolosaren arabera, edukia libre izateak ez du esan nahi egileari aitortzarik egiten ez zaionik: «Edozeinek edozertarako erabil dezake, baina egilearen izena aipatuz». Irasuegi: «Copyrightarena guztiz antinaturala da. Herrigintzak asmo sozialarekin, komunarekin eta irekiarekin sortzen ditu bere edukiak».

Beraz, bakoitzak kontrolatzen duen gaian eduki libreak eta tokian tokikoak sortzeaz gain, filosofia ikastetxeetan zabaldu nahi dute. Izan ere, Oarsopedia taldean badira irakasleak.

I. Oarsopedia Saria

Talaios kooperatibak sustatu du Oarsopedia taldea, eta talde horrek publikoki antolatu duen lehen jarduera Oarsopedia Saria da. WikiLovesMonuments mundu mailako lehiaketaren txapelketa lokala da. Eusko Jaurlaritzak duen monumentuen zerrenda hartu dute, eta haien argazkiak bidali beharko dituzte lehiakideek. Horretarako, Wikipedian izena eman beharko dute, eta txapelketaren lehiaketaren orrialdean sartu behar da.

«Pribatizaziorako dagoen joera horrekin puskatu nahi da. Lehiaketa mundu mailan egiten da, legediekin kontradikzio horiek bilatzeko. Oso erraza da argazkiak igotzea, Instagram ikustea besterik ez dago. Baina ez daukate balio sozialik», esan du Irasuegik. Sare sozialen erabilerari buruz ohartarazi du Tolosak:?«Facebook eta Instagramek beren baldintzak dituzte, eta ez dakizu zertarako erabiliko duten. Eskubide asko ematen dizkiegu, kontziente izan gabe». Horregatik, eduki libreak partekatzeko deia luzatu diete eskualdeko lau udalerrietako kideei.

Oarsopedia Sariaren irabazleak Laboreren saskia eta Ereiten-en liburuak lortuko ditu

Izan ere, Oarsoaldeko eduki libre gutxi dago sarean, eta horiek biderkatzeko amua da lehiaketarena. Aurten monumentuen zerrenda ofiziala aukeratu dute, baina datorren ekitaldirako beste ondare mota bat sartu nahiko lukete. «Iztietako eliza brutalismoaren eredu da, eta monumentu interesgarria da alde horretatik. Gainera, industrializazioaren aztarna gutxi geratzen dira, eta ez litzake ideia txarra izango garai bateko fabrikak non zeuden jartzea, edo euren argazkiak igotzea. Oarsopedian gabiltzanok kaleko jendea gara. Bestela, badirudi pertsona ospetsuak bakarrik ager daitezkeela, edo Erdi Aroko eraikinak», aldarrikatu du Irasuegik.

Lehiaketaren izenak dioen bezala, sariak banatuko dituzte. Bi sari izango dira: alde batetik, Labore Oarsoren produktuen saski bat oparituko dute. Bestetik, Ereitenek Pasaiako historiari buruz egindako liburu sorta. Beraz, kamera hartu eta Wikipedia Commonsen log in egitea besterik ez da falta.


Herritarrek proposatuko dituzte kirol sarietarako hautagaiak

Iazko Kirol Sarietako irabazleak

Beasaingo edo Beasainen kirol alorreko jarduera bultzatzen, sustatzen edota emaitzetan nabarmendu diren pertsonen eta erakundeen aipamen berezia egitea eta jende aurreko aitortza eta eskerra adierazteko helburuarekin sortu zituen Beasaingo Udalak 2016an Beasain Kirol Sariak. 2018ko hautagaiak zeintzuk izango diren jakiteko herritarren iritzia jasoko du aurten udalak, eta horretarako bi bide daude: udalaren webgunean dagoen galdetegia betetzea edo Antzizar Kiroldegiko harreran eskuragai dagoen inprimakia bete eta bertan dagoen kutxan sartzea. Hilaren 9an amaituko da proposamenak egiteko epea.

Lau sari banatuko dituzte: emakumezko kirolariari edo kirol taldeari saria, gizonezko kirolariari edo kirol taldeari saria, kirol jardunaldiari saria eta erakunde babesleari saria. Hauta- gaien proposamenak jaso ondoren, guztiak aztertu eta epaimahai bat osatuko da hautagaien merezimenduak eta sarituak aukeratzeko. Lau sarituen artetik epaimahaiak erabakiko du nori eman 2018ko Sari Nagusia. Kirolaren Udal Fundazioko zuzendariak, Beasaingo Udaleko komunikazio arduradunak, Beasaingo kirolaren berri edota kirolari beasaindarren berri jarraitzen duen komunikabide edo kazetari batek, aurreko urteetako saritu batek eta kirol elkarte edo entitate bateko aditu batek osatuko dute epaimahaia. Oroigarriaz gain, Sari Nagusiak oroitzapenezko plaka izango du kiroldegian helburu horretarako egokituko den gunean.

Ohorezko bi udal sari ere aurreikusi dira: kirol ibilbideari ohorezko saria eta kirolaren ohorezko Beasain saria.

Sari-ematea, hilaren 28an

Aurtengo sari-emate ekitaldia abenduaren 28an egingo da 19:00etan, Igartzako jauregian.


AENAn onartu den dosierrak Foronda desagerraraziko duela ohartarazi du LABek

Jaurlaritza berriari eta EAJri eskatu die hitzak utzi eta ekiteko aireportu publikoen alde

LABek ez du inolako zalantzarik: AENAk sindikatuekin hitzartu duen erregulazioak Forondako aireportua behin betiko desagertzea eragingo du, eta Hondarribiko eta Noaingo aireportuen geroa kinka larrian utziko du. Hori dela eta, administrazioak eta alderdi politikoak aireportu publikoen alde esku hartzera deitu ditu sindikatuak, bereziki EAJ eta aurki osatuko den Jaurlaritza berria.

Orain bi aste, CCOO, UGT eta LSB sindikatuek 1.600 lanpostu galtzea eragingo duen erregulazioaren baldintzak hitzartu zituzten AENA aireportuak kudeatzen dituen enpresa publikoarekin. Horren arabera, 1.600 langilek utziko dute konpainia, erretiro aurreratuen eta diruz lagundutako kaleratzeen bidez. Hego Euskal Herrian 131 lanpostu galduko dira, gaur egun daudenen heren bat inguru.

Forondak du etorkizunik ilunena. Dosierraren arabera, Arabako aireportuan 120 langiletik 94 kaleratuko dituzte: %78. Azpiegituraren ordutegia erdira jaitsi ondoren, erabakiak Foronda gerorik gabe utziko duela uste du LABek. «Etorkizunean aireportua behin betiko ixtea eragingo luke, eta geratuko diren AENAren lanpostu zuzenak eta zeharkako beste 700 arriskuan jarriko lituzke», Dabid Rasines sindikatuko garraio sektorerako arduradunaren hitzetan. Kaleratze guztiak abendua eta urtarrila bitartean egin nahi ditu enpresak.

Espainiako Gobernuaren azken helburua «aireportu guztiak erabat pribatizatzea» dela azpimarratu du LABek, eta kargu hartu die Madrilen erregulazioa «ezkutuan eta langileei bizkarra emanez» sinatu duten sindikatuei. «Ez dugu ulertzen zergatik CCOOk, UGTk eta LSBk hasieratik alde batera utzi duten gatazkaren aukera, aireportu guztietan lanuztera deitzea barne», Rasinesen irudiko. Mobilizazio nagusiak Hego Euskal Herriko aireportuetan bultzatu dituzte, gainera.

Euskal administrazioei eta alderdi politikoei esku hartzeko eskatu die LABek, aireportuen pribatizazioa eragozteko. Batez ere, EAJri. «Hauteskunde kanpainan, sarritan esan dute prest daudela aireportu publikoen alde egiteko. Orain, hitzak utzi eta ekiteko eskatzen diegu».


Arrakalak

Gazteago zenean, geuretik alde egin eta beste eskualde batean errefuxiatu zen. Gorputz meharra du. Umetan, uda partean, arrastiko bero zaparen ostean, sarri ibiltzen ginen auzoko landetan elkarrekin amaraunak topatu eta armiarma hanka luzeei begira euli, matxinsalto edo antzekoak zelan hartzen zituzten preso. Hezur gabekoen hura hil ala biziko borroka zen amaraunean itsatsita ez gelditzeko. Bildu, ziztada eman eta bertan momifikatzen ziren barrunbeko isuriak hustuta.

Txantxetan esan diot momia haien antza duela. Barre egin du. Gure mundu txikian gertatzen ari direnei errepasoa emateko asmotan hasi naiz berbetan. Berera eroan nau. Aitortu dit kartzelan egon zenean baino presoago sentitzen dela orain; zeruertzik ez, eta haren lekuan hormigoizko harresi sendoa ikusten duela txarrantxen ugerrak uzten dituen orbainez beterik. Arrakalak leherkariz baino ezin egin dakizkiokeen horietakoa da hormatzarra. Eztanda eraginez suntsitu nahi luke, zartatu; eta barrena lehergaiz beterik baduen arren, negar anpuluek matrailetan behera utzitako hondar hezeak indargabetu egiten du haren ahala.

Maitatuago, askeago, kementsuago sentitzen zen han barruan, izan ere, bazuen atsekabeak norekin konpartitu. Kanpoaldeko sarean itsatsita gelditu zenetik, ostera, iraganeko orbainak inoiz baino nabarmenago ageri zaizkio. Ikusle hutsak baino ez ditu sumatzen inguruan. Erantzukizun handiegia da berarentzat familia, lana eta enparauek dakarkiotena, eta horiei buruz aritu gara autobusera igo duen arte.


Balenziagaren ezaugarriak aztertzen

Balenziaga diseinatzailearen ezaugarriak aztertu ditu Olatz Arrospide diseinatzaileak, eta horrekin batera, ibiltzera goazenean ere modan egoteko aholkuak eman dizkigu.


Elkarrizketekin segituko dute EAk, ezker abertzaleak eta Aralarrek

Erabakitzeko eskubidea eta bakegintza izan dituzte hizpide bigarren bileran. Elkarlan politikoa aztertu dute hiru indarrek.


Alei eremuko plan berezia onartu du udalbatzak

Gaur goizean martxoko ohiko osoko bilkura egin dute Irungo udaletxean. Udal taldeetako bozeramaileak eta Jose Antonio Santano alkatea pleno aretoan izan dira, eta, gainontzeko zinegotziek telematikoki jarraitu dute. 11 puntutako gai zerrendatik puntu guztiak atera dira aurrera. Guztiak ahobatez onartu dituzte, bi izan ezik: gizarte bazterketa egoeran dauden pertsonentzako gaueko harrera zerbitzuaren erregelamenduari buruzkoa eta hego saihesbidearen lanei dagokiena. Bietan abstenitu egin da EH Bildu.

Onartutako puntuen artean, ALEI eremuko Hiri Antolamendu Plan Berezia atera da aurrera. Miguel Angel Paez Hiri-Garapeneko ordezkariak jakinarazi duenez, Alei Kalea, Elizatxo Hiribidea eta Olagizon Ferrones Kalearen inguruari eragingo dio planak, eta, besteak beste, babes publikoko 60 etxebizitza eraikitzea aurreikusten du. Horrez gain, inguruaren komunikazioa eta egoera hobetuko direla adierazi du Paezek.

Zazpigarren puntuan zerbitzuak eskaini edo udal jarduerak egiteko prezio publikoak aldatzea onartu dute. Zentzu horretan, zenbait hobari eskatzerako garaian, irizpideak aldatu dituzte, eta Diru Sarrerak Bermatzeko Errentaz jaso ez arren, pareko egoeran dauden familiek ere eskatu ahal izango dituzte hobari horiek, irizpideak betetzen dituztela zehazten duen txostena aurkeztuta. Horrela, ludoteka, Solas Jolas, Eskola Kirola, Gaztelekua eta udalekuetan jaso ahal izango dituzte hobariak.

Gizarte bazterketako egoeran dauden pertsonentzako gaueko harrera zerbitzuaren araudia ere onartu dute, eta hainbat aldaketa egin dituzte. Udalaren arabera, Covid-19ak baldintzatutako egoerara moldatzeko egin dituzte aldaketa horiek, baina EH Bilduk kezka agertu du horiekiko. Zubiarako sarrerako irizpideak “gogortu” direla kritikatu du, eta ez du “ez behar ez justifikaziorik ikusi” horretarako.

Zortzigarren puntuan, udala Geiser/Orve plataformari atxikitzeko formularioa onartu dute. Plataforma horren bidez, erregistro elektronikoa eta erregistroen arteko konexioa erraztuko dela azaldu du Monica Martinez Informazioaren Gizarteko zinegotziak, eta “digitalazio eta modernizaziorako” aurrerapauso garrantzitsua izango dela.

Bestalde, hego saihesbideko lanen proiektuan aldaketak egin dituzte, zehazki, lehenengo horman lurzorua egonkortzera bideratutakoak. Cristina Laborda Obra Publikoko zinegotziak jakinarazi duenez, lanak bide onetik doaz, eta uztailerako bukatuta izatea espero du.

Galdera eta eskaeren tartean, Xabier Iridoyk egin ditu bi galderak. Batetik, Olaberriako plan bereziaren erredakzioa zein egoeretan dagoen galdetu dio Paezi, eta ekaina baino lehen, martxan jarriko dela aurreikusi du. Bestetik, Iñigo Loiola kalearen irisgarritasuna hobetzeko plana zertan den galdetu dio. Paezek onartu du geldirik dagoela, udalak diru laguntza batzuk onartu dituen arren, plana burutzeko bizilagunek ere ekarpenak egin behar dituztelako, eta auzo horretan horietako askoren egoera soziekonomikoa ona ez dela. Europako funtsen zain daudela gaineratu du, horrek egoera desblokeatzeko balio dezakeelakoan.


Makatza

Sagarrak gora eta sagarrak behera nabil sagarrondoan, jateko bezala sagardotarako, azken aldi luze honetan. Eta udareak? Ez al ditut udareak sagarrak bezain gure?

Gure udareak ahazten ari gara. Tarteka datorkidan gogoeta da, eta oraintxe, sagarrez zintzurreraino, gogora ekarri dut. Bukoi, upel eta barrika, etxeko ontzietan irakiten ari den sagardoa egunean hirutan osatzen dut. Gal-gal sortzen duen aparrak, datorren sagardoa garbitzeko, gaineko zulotik gainez egin behar du. Eta gaindika egiteko txuloaren ertzeraino lepo beteta egoteko muztioz osatu behar. Horixe eginda abiatu naiz lanera, Madariaga ingurura, eta madariak ahazten ari garenaren gogoeta berriro bueltan.

Udarea, madaria, makatza, txermena... zenbat izen! Sagarrak ez bezala izen ugari du euskaraz. Lehenagotik geurea dugunaren seinale ote? Arbolari ere era askotara deitzen zaio: madariondoa, madari-makatza, madari latza, madaritza, madaritze, udalondoa, udareondoa, udaretze, udare-arbola, txintila makatza... Gurean maaltza esaten diogu. Madari latzatik etorriko da, noski.

Makatza deitzeak pizten dit arreta. Guretzat, Gipuzkoako Beterrin, makatza basatia dena da: sagar-makatza, udare-makatza... Ia beti basoan edo txaran bere kasa hazten dena, bera bezalako beste baten hazitik sortua, inork landu gabea, eta txertatu gabea, txertaka.

Eta zergatik eman makatza izen soila fruitu horri? Nire ustez, nekazaritza eta fruitu-zaintza hedatu aurretik basoan bildu ahal zena jaten zen garaietako hondarra da. Harrapatzen zen tankera horretako fruitu bigun eta pipittadun guztia makatza izango zen: sagarra, udarea, maspila, hostazuria, gurbea, otso-lizarra... Gero kanpotik ekarri diren fruituen aldaera basakei makatza deitzen zaie: mahats-makatza, gaztaina-makatza... Bi erabilpen horiek gelditu zaizkio makatza hitzari: basaka eta udarea. Azken horrek, baina, garrantzia ematen dio fruitu horri. Etxekoa eta asko erabiltzen zena zela dio, agian sagarra baino lehenago eta gehiago. Udare ardoa ez da gure kulturan arrotza, oraindik udaredi zaharrak badira. Eta sagardoak sona hartu zuen garaietan, hura bereiziago eta hobea egiteko gurbea bezala udarea ere nahasten zitzaion sagarrari. Aldiz, lehen baserriero ikusten zen perilla deituriko udare txiki goiztiarra ere topatzea mirakulua da gaur.


‘Abuztua erail zuten’

Gaur egun Donostiako udal gobernuan dauden EAJk eta PSEk ez zituzten iaz begi onez ikusten Abuztuaren 31ko gertaera latzak gogorarazteko Donostia Sutan elkarteak antolatutako jarduerak. EAJ taldea, alde batetik, kexu zen interpelazio baten bidez, honelakoak esanez: “Donostia Sutan elkarteak, Donostia 1813- Isildutako sarraskia izeneko jardunaldiak antolatu ditu, eta Udala, ikur eta guzti, laguntzaile gisa agertu da jardunaldi horietan, ekitaldi hauek izan ziren: Testigantzak izeneko hitzaldia, Iñaki Egañak emandakoa; omenaldi bat Plaza Berrian, hala jartzen baitzuen programan, 1813. Donostia. Hiru inperioren biktima dokumentalaren emanaldia oinarri zuena; eta Parte Zaharreko kaleetan jarritako erakusketa bat, non Donostia Sutan elkarteak, panelen gainean, bere teoriak azaltzen zituen gertakari haren inguruan, hala nola hiria zein testuingurutan suntsitu zuten, nork suntsitu zuen eta horrek geroko indarkeriekin zer analogia dituen. Inori ez dio ihes egiten argudio ildo hori Udal Gobernuaren gustukoa dela…eskatzen diogu (orduko) Udal Gobernuari utz diezaiola era honetako oroitzapen ekitaldiak bere ideologiarekin bat datozen eta/edo gaur egungo bere behar politikoak betetzen dituzten interpretazioetarako propaganda gisa erabiltzeari”.

Halaber, duela urte bete, Napoleonen gerrateko Abuztuaren 31ko suntsiketa dela eta, egun Donostiako alkateordea den Gasko jaunak Udalaren webean Donostia Sutan elkarteak 1813ko gertakariez argitaratutakoaz mozioa aurkeztu zuen. Haren aburuz, “Zenbait historialari eta akademikok, salatu du manipulazio lerratia eta kalitate akademiko gutxikoa dela Donostia Sutan-ek 1813ko suntsiketaren gainean” kaleratutakoa. Bere aburuz, “Adierazpen askatasunak ez du esanahi zorroztasun historikorik eta gertutakoaren kontaketa benetako eta dokumentuz egiaztatutakorik izan behar ez denik, interpretazio politiko alderdikoi eta oinarri akademikorik gabekoak alde batera utzita. Hori dela eta, guk uste dugu gutxieneko kalitate eta zorroztasun zientifiko bat izan behar litzatekeela Donostiako Udala bezalako erakunde baten webean adierazpenak eta edukiak argitaratu ahal izateko”.

1813ko Wellingtonen garaipen militarrak ospatzeko sortu zuen (enkarguz) Beethovenek bere “Opus 91”. Urte berean estreinatu zuen Vienan 7. sinfoniarekin batera, nahiz eta 1816an birmoldatu eta Londresen Ingalaterrako erregeari eskaini zion. Zazpigarren Sinfonia baino askoz ezagunago bihurtu zen militarren aldeko konposizio hura eta, azkenean, Beethovenek berak, nazkatuta, deitoratu zuen “Opus 91. konposizioa lelokeria hutsa” izan zela arrapostuz. Aurretik ere antzerako iritzi aldaketa izan zuen musikariak zeren 3. Sinfonia, hastapenetan, Napoleoni gorazarrez idatzi bazuen ere berak bere burua enperadoretzat hartu zuenean, korsikarraren izena, erabateko haserrealdiaz, partituraz kanpo utzi zuen Beethovenek.

Hara Wellingtonen nola Napoleonen omenaldiak izan dira historian nahiz artean gurengana arrakastaz iritsikoak. Haien guda inperialistek eragindako sarraskiak, ordea, isilduak izan dira. Ez dugu, demagun, “Donostia Sutan” izeneko sinfonia edo ohikoaz aparteko beste historia alternatiborik eta, hura egin beharra aldarrikatu izan denean, jakina, “interpretazio politiko alderdikoi eta oinarri akademikorik gabekoak… gutxieneko kalitate eta zorroztasun zientifiko” ekarpen bihurtzen dute botere erakundeetatik, tokian-tokiko ikuspegi motza, nonbait.

Donostiako suntsiketaren azken erantzule, ñabardurak gora-behera, Wellington bera izan zela ezin da kolokan jarri. Iberiar penintsulara etorri aurretik ere, Indian zegoelarik, hemen egindako sarraskiaren antzerakoak zuzendu zituen britainiarren kolonialismoaren mesederako. Wellington, beraz, gerra kriminala izan zen, eta hori frogatua utzi zuen hemen eta Indian.

Hori guztia gogoraraztearekin batera orduko giro haren unibertsaltasuna nabarmendu nahi dut nik, baina beste ikusmiratik, ez irabazleen alde egindako ekoizpen kulturaletatik galtzaileen begietatik baizik.

Napoleonek, Iraultza frantsesaren mezua antzutu zelarik, bere inperioa eratu zuen, eta, haren politikaren ondorioz, nazionalismoak sustatu zituen Europa berri bat sortuz. Gerra napoleondarrak izan ziren herrien independentziaren abiapuntua (oraindik ere espainiar kulturarentzat “Independentzia Gerratea” deitu ohi zaio horri). Beethovenengan ere islatzen dira orduko kontraesanak. Musikaria, hastapenean Napoleonen alde jarri zen eta, berehala, Napoleonen aurka.

Gaur egungo Donostiako Gobernuaren aburuz ekitaldi horiek antolatzea “ideologia eta propaganda baita manipulazio lerratia ere bada” baina, EAJk edo PSEk uste dutenaren kontra, arteak, musikak edo literaturak behin betiko finkatutako bertsioen kosmopaletismoari aurre egiteko balio dute. Garailearen irudia argiztatzeko beharrean gertaeren beste ertzei erreparatu ahal izateko, hain zuzen. Napoleonen gerrateko garaikoak dira kulturgileak boteretsuen mendeko artisau izatetik artista izatera pasatzea, eta, horrekin batera, lehen intelektualak plazaratzea.

Intelektualen eta artisten izaera horri heldu behar diogu berriro orain ere gogoetaz eta iradokizunez kultura inoiz baino menperatuago dagoen sasoi hauetan. Iraganaren berri ez ezik, iragan horrek gureengan utzi duen arrastoari kasu eginez. Donostian abuztua erail zutelako eta horri buruz hausnartzea ez dagokigulako donostiarroi soilik. Izan ere, Eusko Jaurlaritzako Hezkuntza Sailaren egoitza, Gasteizen, Wellington izena daraman kalean dago eta…

Fito Rodriguez, idazlea


Trenbideko hesiak zergatik igo ziren aztertzen ari dira

Joan zen astean, Ezkurdiko pasabidean, hesiak behean eta trena bazetorrela, hesiak bat-baten igo ziren. Euskal Trenbide Sareak gertakarien agiria eskatu dio Durangoko kontrol postuari zer geratu zen jakiteko.

Durangoko geltokitik Berrizerantz abiatu eta berehala igo ziren Ezkurdiko pasabideko hesiak joan zen martitzenean. Trena geratu egin zen semaforo gorria ikusita eta hesiak handik lasterrera jaitsi zituzten. Hala ere, hesiak kontrolatzeko ardura duen Euskal Trenbide Sareari jazoeraren berri eman diote eta hango ordezkarien esanetan, “dagoeneko eskatu diogu Durangoko kontrol postuari gertakarien agiria pasatzeko”. Aste honetan bertan jasoko dute agiri hori: “Batez ere jakin gura duguna da gertaera aislatua izan den eta behin baino gehiagotan eman den”. Agiri hori aztertu ondoren erabakiko dute zer egin.

Hala ere argitu dutenez “horrelako gertakariak jazo ohi dira, batez ere, tren bat heldu berria denean eta bestea abiatzeko gertu dagoenean”. Euskal Trenbide Sareak-en arabera, joan zen asteko gertaeran “ez zen segurtasun arazorik egon”: “Hesiak igota badaude trenak semaforoa gorri aurkitzen du eta orduan araututako prozedurak dio oinezkoen erritmoa jaitsi behar duela abiadura, semaforo gorriaren parean geratzeko”.


Santutxuko iluntasuna - Mikel Carramiñana / Mediaberri.com-eko koordinatzailea

Gabonetako ohituretariko bat da urtean zehar emandakoa birpasatzea, komunikabideetatik hasi eta tabernetako tertulietan bukatu. Mundua, egia esan, gutxi aldatu da 2004.ean, gora begira behintzat, agintari bera egokitu baitiote estatubatuarrek munduko biztanleri osoari. Etxean berriz, ildo nagusiak mantendu dira: Ibarretxe planaren promesa, ezker abertzalearen betiereko ilegalizazioa eta garai bateko desindustralizazioa berreskuratzea. Euskal Herriko gaztetxeek urte bereziki txarra bizi izan dute.

Bilboko auzorik jendetsuena da Santutxu dentsitatea aintzat hartuta. Garai batean Bilboren inguruan kokatutako mendixka bat baino ez zena, bizi handiko ingurunea bilakatu da azken hamarkadetan. Euskarak badu leku berezia Santutxuko kaleetan, eta gazteria gogotsua da, kementsua. Horregatik abiatu zuten Sorgintxulo gaztetxea eta urte luzeetan zehar mantendu ere. Auzoko ehunaka gaztek hartu dute parte gaztetxean egin izan diren ekitaldi eta jarduera ugarietan, baina duela gutxi, amets horrek bukatutzat eman du Bilboko Udalak.

Oso aitzakia ona baliatu du gainera Azkuna jaunaren gobernu taldeak, zaharrentzako eguneko zentroa eraiki behar duela bertan hain zuzen ere. Zenbakietan erreparatuz, ordea, ez dirudi oso plan bikaina 24 agureentzako lokala irekitzea dozenaka gazteek egunero burutzen zituzten lekua deuseztatuz. Argi dago benetako arrazoia, beti bezala, gazteen autogestioa eta antolaketa zapuztea dela. Tamalez, Sorgintxulokoa ez da izan azken hileotan eman den desalojo bakarra, asko izan baitira aurten eman diren erasoak Euskal Herriko gaztetxeen kontra: Getxo, Iruñea, Bilboko Alde Zaharra, Larrabetzu eta abar luze bat aipatu daiteke.

Santutxuko merkatariek ez dute akordiorik lortu Udalarekin gabonetako argiak auzoan jartzeko. Hauekin ez ezik, ertzain eta udaltzain beltzez ilundu dira Santutxuko kaleak eta gazteen oihuek hartu dute Olentzaroaren kantak hartu beharreko doinua. Zorionik ez aurtengoan, goibeltasuna da nagusi Mahatserriko gazteen artean gabonetan.


Robbie Williamsek bere lehen zazpi diskoak berrargitaratu ditu

1997 eta 2006 urteen artean estudioan grabatutako zazpi lanak berrargiataratuko ditu martxoaren 22an.

Datorren martxoaren 22an Robbie Williams abeslariak Take That taldea utzi zuenetik kaleratu dituen zazpi diskoak berrargiatartuko ditu, emimusic.es webguneak jakinarazi duenez.

Disko bakoitza edizio berezi batean aterako du (formatu fisikoan eta digitalean) eta lan hauek sekula argitaratu gabeko abestiak jasoko dituzte.

Gainera, lan bakoitza DVD batekin iritsiko da eta DVD horietan Rudebox diskoan oinarritutako bederatzi film labur bilduko ditu.

Robbien Williamsen webgune ofizialak zabaldutako informazioaren arabera, aipatutako diskoko hainbat abestitan inspiratutako film bitxi eta entretenigarriak dira hauek.


Real Madrilek, FC Bartzelonak baino sei puntu gehiago

Zuriek 4-1 hartu zuten Atletico Madril mendean eta Guardiolaren taldeak porrota jaso zuen Getafen (1-0).

Real Madrilek sei puntuko aldea dauka FC Bartzelonarekin BBVA Ligako sailkapen nagusian. Zuriek 4-1 gainditu zuten Atletico Santiago Bernabeun jokatutako partidan eta katalanek ezustean galdu zuten Getaferen aurka (1-0).

Mourinhoren taldeak 34 puntu ditu, Barçak baino sei gehiago. Abenduaren 10ean indarrak neurtuko dituzte Madrilen. Partida erabakigarria izango da.

Valentziak Rayori irabazi zion eta hirugarren jarraitzen du. Barçak puntu bakarrera dauka. Levantek laugarrenari eutsi dio Sporting 4-0 gaindituta.


Mendebaldeko Sahararentzat haize freskoa

Udan Oporrak Bakean programaren bitartez 12 ume etorriko dira harrera familietara; Maiatzak 20 elkarteak beste hainbeste ekarri nahi ditu aterpetxera; Datozen egunetan elkartasun ekimenak egingo dira eskualdean.

Aurtengo urtea bereziki bero doa Mendebaldeko Sahararan. Egoera politikoa gori-gori dago, 41 urte betetzen dira aurten Espainiak, lurraren gaineko burujabetza Maroko eta Mauritaniaren esku utzi zuela. Urte hartan, Saharako Errepublika Arabiar Demokratikoa (SEAD) aldarrikatu zuen Fronte Polisarioak. Berak kudeatzen du Marokok okupatuta ez duen lurraldea eta Aljeriako Tinduf eremuko desertuan dauden errefuxiatu kanpamenduak.

Bertan izan da martxoan Gregorio Eizagirre Tolosaldea Sahararekin - Sahara Bizi elkarteko kidea eta 50 graduko tenperatura bizi izan du: «Egun jakin batean, dena lainotu eta arnasa hartzea ere kosta egiten zitzaigun, haizerik bat ere ez zebilelako. Etxe barruan ez zegoen egoterik eta kalean egin genuen lo». Ez ohiko beroa da aurtengoa eta ez dute pentsatu nahi noraino igo daitezkeen termometroak uztaila edo abuztuan. «Klima aldaketa ez da hemengo kontua bakarrik, han ere nabari da eragina».

Duela urtebete pasatxoko uholdeek ere triskantza handiak eragin zituzten. Urak eramandakoa berreraikitzen ari dira sahararrak eta bien bitartean «gosea pasatzen». Nazioartetik iristen den laguntza humanitarioa erdira jaitsi da azken urteetan eta gehienbat hemengo familiek bidaltzen duten laguntzarekin bizi dira. «Janari falta izugarria da eta azkeneko bidaian guk gauza dezente faltan bota genituen».

41 urte edo hiru belaunaldi. Eizagirrek azkeneko bidaian Juan Karlos Izagirre medikuarekin topo egin zuen Smaran. Auserdeko ospitalean bolondres aritzen den igeldoarrak jaioberria den umea artatu zuen bertan eta haur horren ama eta amona ere errefuxiatu kanpamenduetan jaiotakoak direla azpimarratu zuen. «Esaten digute ezin dutela gehiago, aspertuta daudela, egoera neketsua dela eta beraien jatorrizko herrira bueltatu nahi dutela».

Tentsioa nabari da sahararren artean eta azken asteetan egoera Guerguerat izeneko eremuan lehertu da. Mauritaniarekin mugan dagoen lurraldea eremu neutrala da 1991ko bake akordioaz geroztik. Marokok ordea, bertara doan errepidea asfaltatzeari ekin zion duela aste gutxi eta adostutako bake ituna puskatutzat jo zuten sahararrek. Fronte Polisarioak Guerguerat lurraldera mugitu zituen bere indarrak eta aurreko asteburura arte iraun du bertan konfrontazioak.

Hain zuzen, NBEko segurtasun kontseiluak, Maroko eta Fronte Polisarioa eremu horretatik ateratzea jarri du baldintza bezala, Minurso misioa berriz ere martxan jartzeko. Duela urtebete bota zituen Marokoko erregeak Mendebaldeko Saharako lurralde okupatuetatik NBEko langileak.

Bake akordioak sinatu zirenetik Mendebaldeko Saharan bakea bermatzeko eta erreferenduma antolatzeko egitekoa du NBEren misioak. «20 urte pasa dira eta ez da ezer aurreratu», eskualdeko Sahararen aldeko ekintzaileen ustez. «Minursok lurralde okupatuetara itzuli behar badu, egin dezala bere lana eta sahararrentzat giza eskubideak bermatu ditzala behingoz». Eizagirreren hitzetan desagertzeak, torturak eta jazarpena eguneroko kontua dira Marokok beretzat hartutako lurretan.

Elkartasuna oinarri

Horregatik da garrantzitsua Euskal Herritik, eta bereziki Tolosaldetik, Saharar herriari elkartasuna adieraztea. Urteetan eskualdetik bideratutako laguntzari esker hainbat proiektu gauzatu dira errefuxiatu kanpamenduetan eta egitasmo horiek bisitatzen izan da Eizagirre azken aste hauetan. Ibarrako Udalaren laguntzaz Tichlan egindako erabilera anitzeko eraikina ikuskatu du Ibarrako udal ordezkariekin batera eta Midicken (lurralde liberatuetan) berriz, mediku gela eta Euskal Herria izeneko eskola ikusi ahal izan ditu, bertatik bertara.

«50 ume dabiltza eta 11 langile ari dira eskolan», kontatu du harro Tolosaldea Sahararekin elkarteko kideak. Inguru hartan bizi diren sahararrak nomadak dira eta orain arte ez dute eskolara joateko ohiturarik izan Espainiaren kolonia zenean ere ez zegoen eskolarik Midicken. «Egin den lan onari esker, egonkortu egin da ume kopurua eta orain adinka banatu nahi dituzte geletan. Horretarako laguntza eskatu digute». Egoera txarragoan topatu dute mediku gela dagoen eraikina, azken uholdeengatik kaltetuta. «Berria egiteak 60.000 euro inguruko kostua du. Diru asko da Tolosaldeak bere gain hartzeko, baina aurretik eskola egin bagenuen, nola edo hala, hau ere aterako dugu aurrera».

Oporrak bakean eta aterpetxea

Aurten, Midick herriko Euskal Herria eskolan dabiltzan lau haurrek, lehen aldiz, Oporrak Bakean programan parte hartzeko aukera izango dute. Eli Eizagirre Maiatzak 20 elkarteko kideak aipatu du: «Aurreneko aldia da, lurralde liberatuetako umeak datozela uda pasatzera Euskal Herrira eta hain zuzen Tolosaldeko harrera familietara datoz handik bi mutil eta bi neska». Basamortuan udan izaten den berotik ihes egiteko aukera ematen die programak 10 eta 12 urte arteko Saharako haurrei. Guztira, Tolosaldeko familietara 12 etorriko dira 8 familia berrik eman dute izena aurten.

Azken urte honetan behera egin du, ordea, izena eman duten familien kopuruak. «Munduan beste gatazka asko dago eta elkartasuna lurralde ezberdinen artean banatu behar izaten da. Hala ere, sumatzen dugu gizartea aldatu egin dela eta kosta egiten zaigula gure egunerokotasuna moztu eta ardura batzuk hartzea», dio Eli Eizagirrek.

Zorionez, eskuzabaltasunez ari diren herritarrak bildu dira Maiatzak 20 elkartean eta azkeneko zortzi urteetan Saharatik ume talde bat ekarri dute aterpetxe batean uda pasa dezaten. Azken hiru udarak Amasako apaizetxean pasa dituzte. «Aurten, han inguruan egingo dituzten obra batzuk direla eta, segurtasunagatik ezingo ditugu umeak han eduki. Beste alternatiba baten bila gabiltza, baina ziur gaude ekarriko ditugula. Gutxienez, iaz etorri ziren bederatzi eta beste hiru ume ekartzea da asmoa».

Ume horiek uda gure artean pasa dezaten baliabideak behar dira 1.900 euro umeko eta Maiatzak 20 elkartearen egitasmoa laguntzeko elkartasun ekimenak gauzatu dira eta gauzatuko dira hurrengo asteetan.


Hanot Karrerak zinegotzi kargua hartu du Ibarrako Udalean

Bildu taldeko zinegotzi berria da Karrera. Iñaki Mujikak utzitako lekua hartu du.

Legeak behartuta irakurri du kargua zin egiteko testu ofiziala.


"Arriskutsua zen gaixorik bidaiatzea, baina han egotea beldurgarriagoa zen”

Emakume afrikar honen (Boli Kosta, 35 urte) hasierako helburua Frantzian lana aurkitzea zen. Orain, Berrizko zentroan dago.

Zelan erabaki zenuen bidaiari ekitea?

Aita hil egin zen eta ama ere bai. Ez nuen inongo laguntzarik. Ezin nintzen eskolara joan. Aitaren anaia gutaz arduratzen zen. Tratu txarrak ematen zizkigun. 59 urteko gizon bategaz ezkontzera behartu ninduen. Sasoi hartan, 14 urte nituen. Gizon honegaz ume bi izan nituen. Gizonak bere adineko beste emazte bat ere bazuen, eta ni bigarren emaztea nintzen. Biek ematen zizkidaten tratu txarrak. Emakumearentzat bere zerbitzaria nintzen. Joan nintzenean, umeak txikiak ziren. Gurago nuen hirira joan, ile-apainketan trebea naizelako. Bezero batzuk lortu nituen.

Hirian lana izanda, zelan erabaki zenuen bidaiari ekitea?

Bezero bati esan nion egunen baten joatea gurako nuela. Eta bezero horren laguntzari esker hegazkinean Marokora joan nintzen. Marokon ere lanean aritu nintzen, pelukak egiten. Jendeak iruzur egiten zidan. Hala ere, diru apur bat batzea lortu nuen. Han entzun nuen baso batera joan behar nuela.

Lortu zenuen baso horretara joatea?

Bai, baina hara heldu nintzenean gaixotu egin nintzen. Osasun arazoengatik hiru hilabete egon nintzen basoan. Esan zidaten arrikutsua izan zitekeela gaixorik bidaia egitea, baina han egotea beldurgarriagoa zen, eta gurago nuen arriskua hartzea. Lehenengo egunean kilometroak oinez ibili eta gero, leku hartara heldu ginenean zodiaka zulatuta zegoen. Bigarren aldian, astebetera, berriro saiatu ginen eta pasatzea lortu genuen. Itsasontzi batek salbatu gintuen. Gaixorik eta ia konorterik barik nengoen. Abioneta bat pasatzen ikusi nuen, eta jendea garrasika zegoen. Arrantzontzi batekoek ura eman ziguten eta, ondoren, Gurutze Gorriak erreskatatu gintuen.


“Angel ez da itzuliko, baina familiak eskubidea du aitortza jasotzeko”

Asier Garcia Uribarri

Hamabi urteren ostean heldu da. Iruñeko Udalak izaera politikoa duen biktimatzat aitortu du Angel Berrueta Donibane auzoko bizilagun eta okin ezaguna. Leire Martinez (Iruñea, 1986) Angel Gogoan plataformako kidea da, eta pozik dago lortutakoarekin. Hala ere, ez du ulertzen zergatik talde politiko batzuek baztertu nahi dituzten zenbait biktima.

Igandean hamabi urte beteko dira Angel Berrueta Donibaneko bizilaguna hil zutela. Zer zentzu emango diozue aurtengo omenaldiari?

Urtero bezala, haren denda zenaren aurrean ekitaldi xume bat eginen dugu igandean auzokide eta lagunek. Plataforma bat gara orain, eta izen ofiziala dugu, baina betiko zentzu berean egingo dugu. Halere, aurtengo erronka izan da udalak aitortzea Angel [Berrueta] badela motibazio politikoko biktima.

Zergatik izan da garrantzitsua udalaren aitorpen hori?

Nik uste dut izendapena bereziki garrantzitsua dela familiarentzat. Angel [Berrueta] ez da itzuliko, baina familiak eskubidea du aitortza hori jasotzeko. Beste biktima bat izan da bera; ez da beste inor baino gehiago, ezta gutxiago ere. Auzoan senideek beti izan dute babes handia. Baina uste dut erakunde publikoek aitortza hori egitea urrats handia dela.

Mozioa onartu zuten osoko bilkura hilaren 3an egin zuten. Nolakoa izan zen?

Horrelako batean egon naizen lehen aldia da. Oso erasokorra iruditu zitzaidan. Gure mozioa hamabosgarrena izan zen. Aurretik, haur eskolen ingurukoa eztabaidatu zuten. Oso deigarria da nola alderdi bakoitzak bere eremura eramaten duen gaia.

Zuen kasuan, nola izan zen?

Ia alderdi guztietako eledunek oso hitz onak izan zituzten. UPNko Maria Caballero zinegotziak ere hizketaldi polita egin zuen, nahiz eta ez zuen onartu Berrueta motibazio politikoko biktima denik. Hala ere, bilkura ostean, gugana hurbildu, eta familia agurtu zuen. Gutxienez, eskertzekoa da keinu hori. Okerrena PSNren jarrera izan zen. [Eduardo] Vall dena nahasten hasi zen: ETA, kale borroka eta abar. Erabateko errespetu falta izan zen.

Hala ere, eztabaida ostean, bozkatu eta mozioak aurrera egin zuen.

Boto bakarraren aldearekin egin zuen aurrera mozioak, eta alkateak bi aldiz bozkatu zuen. Berdinketa dagoenean horretarako eskumena du.

Ez al zuten mozioaren alde egin gobernua babesten duten alderdi guztiek?

Bai, hala da. Baina Geroa Baiko zinegotzi batek ezin izan zuen bozkatu. Kasu honen epaiketan, hiltzaileetako baten ofiziozko abokatua izan zelako.

Ez da lehen aldia Berrueta izaera politikoko biktima gisa onartzeko mozioa aurkeztu duzuela.

Lehen aldiz, 2012an saiatu ginen, baina atzera bota zuten. Baina udalbatzak urrian eskuin muturreko taldeek eta funtzionario publikoek eragindako biktimak aitortzeko mozio bat onartu zuen. Hori dela eta, saiakera berri bat egitea erabaki genuen.

Hainbat taldek ez dute mozioa babestu.

Bai, gaur egun oposizioan dauden taldeek Berruetaren hilketa kondenatzen dute, baina ez dute biktima politikotzat jotzen.

Hainbat urtetan udalaren babesik ez izateaz gain, arazo ugari izan dituzue.

Oztopo ugari izan ditugu. Adibidez, auzoak plaka jarri zuen Angelen [Berrueta] omenez, eta kendu egin zuten. Bestelako erasoak izan dira: pintaketak familiaren etxeko atarian, eta antzekoak.

Zergatik uste duzu talde politiko batzuek ez dutela Angel Berrueta biktima politikotzat jo nahi?

Auskalo. Jakingo banu! Ez dakit beldurrarengatik den edo beste zerbaitegatik. Baina azkenean, begiak ireki eta ikusi behar dute biktimak toki guztietan daudela. Mina bera baita.

Aipatu duzu udalbatzak onartu duela eskuin muturreko taldeek eta funtzionario publikoek eragindako biktimak aitortzeko mozioa. Lanean hasi al da udala?

Berehala hasiko dela espero dugu. Asteon, bilera egin dute Berruetaren senideek alkatearekin; ea bide horrek zer ematen duen.

Antzeko ekinbidea aurrera eraman zuen iaz parlamentuak.

Bai, baina Espainiako Gobernuak helegitea jarri zion legeari Espainiako Auzitegi Konstituzionalean. Geldituta dago, erabaki bat hartu arte.

Zergatik uste duzu gai hau horren gatazkatsua dela?

Ez dakit zergatik ez dituzten biktima guztiak onartu nahi. Orain arte pertsona asko ofizialki biktimatzat hartu ez badituzte ere, besteak bezalakoak dira, eta aitortza hori merezi dute haiek ere.


"Oñatiko Udalari, errespetu osoz"

Oñatiko Udalari zuzentzen diot gutun hau, errespetu osoz, baina irmo...

... Kale Zaharreko biztanleek urteetan bizi dugun asteburuetako egoera jasanezinari irteera bat aurki diezaiola eskatuaz.

Arazoa aspaldikoa da. Ohituta gaude zapaturo (beste egun batzuetan ere geratzen ez denean) gauez loak hartu ezinik egoten, edota behin hartuz gero ordu txikitan iratzarri eta taberna jakin batzuk itxi arte bertako musika eta hotsak entzunaz goizalderako orduak ohean iratzarrita ematen.

Kutsadura mota bat da kutsadura akustikoa, baina kalte gutxi batzuei baino ez dienez eragiten, ezer gutxi egin izan da gaitz hau amaitzeko.

Eta hau diot, behin bano gehiagotan joan izan naizelako udaletxera eta beti aurkitu izan dudalako dotoreziaz pilotari efektua eman eta arazoa nire aldera pasatzeko abildadea izan duen funtzionarioa: denuntziarik ez baduzu aurkezten, guk ezin dugu ezer egin. Eta nahiz eta ulertu ez, legea betearazteko eginkizuna daukanak ez lukeelako denuntziarik behar herrikideen eskubideak defendatzeko; denuntzia aurkeztu, baina bi hilabetera arazoa bere gordintasunean agertu izan da berriro.

Martxoaren 16an (zapatua) gertatutakoak muga guztiak gainditu ditu. Duatloia zela eta, arratsaldeko lehen orduetan hasita DJ batek jarritako musika indezentea aguantatu behar izan genuen imajina ezineko dezibeliotan Zazpihaizetako (Sietevientos edo Txaketuena edo nahi den moduan esanda) bidegurutzetik. Berdin kirolariak Oñatin izan ala Bergaran, eta kalea beteta ala hutsik egon. Kontua ahalik eta zarata handiena egitea, horrek inor animatuko balu bezala.

Horretan geratu izan balitz, gaitz erdi. Zazpihaizetan kokatuta dagoen tabernak gutxiago izan nahi ez, eta goizeko zazpiak arte dezibelio kopuru beraren oparia egin zigun kaletarrei, opariari uko egiteko eskubiderik eman barik.

Edozeinek daki taberna batzuek ez dutela inolako legerik betetzen, eta, denuntziak egiten aspertu naizenez, gutun hau idaztea erabaki dut, pertsonalki, kaletar batzuekin hitz egin ondoren, eta firmak biltzen hasi aurretik, Udalak arazo larri honi irtenbide bat aurkituko diola sinetsi nahi dudalako. Zarata ateratzeko eskubidearen gainetik lo egiteko eskubidea dagoelako, eta oso gogorra delako zapaturo, eta sarri beste egun batzuetan ere bai, gaua lo egin gabeko bizi osorako zigorraren mende bizi izatea.

--------------------

Inazio Arregi Gordoa

Oñati


Arazoak sortzen ari da elurra Arabako hainbat mendatetan

Elurtearen ondorioz, ostiral goizean, Herrera eta Urduña itxita daude kamioietarako eta artikulatutako ibilgailuetarako.

Elur-denboraleagatik, Arabako mendate eta errepide batzuk itxita daude honezkero gure lurraldean; gainera, beharrezkoa da kateak erabiltzea beste zenbaitetan, eta Eusko Jaurlaritzak zein Arabako Foru Aldundiak arretaz gidatzeko eskatu dute bigarren mailako errepide guztietan.

Hain zuzen ere, ostiral goizean, Herrerako eta Urduñako mendateak itxita daude, kamioietarako eta artikulatutako ibilgailuetarako; Herreran eta Urduñan, horrez gain, autoek kateak behar dituzte. Halaber, ondorengo mendateetan arretaz gidatu behar da: Azazeta, Bernedo, La Tejera, Krutzeta, Opakua eta Zaldiaran.

Kontuan izanik denboralea hurrengo orduetan ere luzatuko dela, autoa hartu baino lehen komeni da Arabako Foru Aldundiaren errepideen egoerari buruzko webgunea kontsultatzea. Informazio gehiago trafikoa.eus webgunean ere, eta 011 trafikoaren informazio telefonoan (24 orduz).

Luzatu dute alerta horia

Eusko Jaurlaritzako Segurtasun Sailak barnealdean elurragatik ezarritako abisu horia larunbatera arte luzatzea erabaki du, Euskalmetek egindako iragarpena kontuan hartuta. Ostiralean, elur-kota 700-900 metro inguruan egongo da, noizbehinka beherago, bereziki prezipitazioaren intentsitatea handia den zonaldeetan.

Larunbatean, berriz, elurra 600-800 metro inguruan egin dezake, eta baliteke hortik behera ere egitea tarteka, batez ere prezipitazio handiak diren lekuetan. Eguerditik aurrera, elur-kota igotzen joango da, eta 1.000 metrotik gora kokatuko da azken orduetan.


Pasahitza 2015-05-27

Ataria irratiko goizeko magazina.


Gaurko '7 Días' Kataluniari buruz izango da oso-osorik

Esther Esteban, Eduardo Azumendi, Isabel Camacho, Martin Garitano eta Itziar Gorospe izango dira solaskideak.

Gaur gauean, Estibaliz Ruiz de Azuak gidatzen duen '7 Días' saioak Kataluniaren inguruko azken berriei erreparatuko die. Esther Esteban, Eduardo Azumendi, Isabel Camacho, Martin Garitano eta Itziar Gorospe solaskideak izango dituzte mahaiaren inguruan. Horiekin guztiekin, Kataluniako tentsio politiko eta sozialaren inguruan eztabaidatuko dute. Besteak beste, aldeen artean elkarrizketari ekitea posible oten den aztertuko dute.

Saioan elkarrizketatuko dituzten gonbidatu berezien artean, Ester Capella ERCko diputatua dago.

'7 Días' ostiraletan izaten da ikusgai, 22:30ean, ETB2n eta eitb.eus-en.


Elorrioko musika eskolan matrikula epea zabalik

Elorrioko musika eskolatik jakinarazi nahi dizuegu maiatzaren 15etik ekainaren 9ra matrikula epea irekita izango dugula.

Kontsultak egiteko eta informazio gehiago jasotzeko telefono hauetara deitu dezakezue:

Telefonoak: 946231922 – 605761312

E-mail: elorrioko.musikaeskola@gmail.com

Helbidea: San Roke Kalea 3, 48230 Elorrio (Bizkaia)

Astelehenetik ostiralera arratsaldez.

Eta gure berri gehiago izan nahi baduzue sartu zaitezte gure web gunean: www.elorriokomusikaeskola.com

Beste alde batetik gure musika eskola ezagutu nahi baduzue, maiatzaren 26an, ostirala, ate irekien jardunaldia izango dugu. Txanda bi egingo ditugu:

17:30-18:15 (4-5-6urteko umeentzat)

18:15-19:00 (7urtetik aurrera)

Zuen zain egongo gara! !


Lehenaren omenezko 50.a

1965ean lehen azoka antolatu zuten Gerediagako kideak omendu nahi ditu Durangoko Azokak bere 50. urteurrenean.Urtemugak apaldu egin du finantzaketari eta azoka ereduari buruzko eztabaida

Mende erdia betetzeak eskaintzen duen talaiatik egin dute aurtengo Durangoko Azokaren aurkezpena Gerediaga elkarteko arduradunek: begi bat egindako bideari begira, eta beste begia egiteko geratzen denari so. Izan ere, 50. aldia izango du aurtengoa azokak abenduaren 4tik 8ra bitartekoa, eta azken urteetan baino egun bete gehiagoko programazioa prestatu dute. Lehen urratsa egin zutenak omenduko dituzte urteurrenean, eta 1965ean Gerediaga elkartea eta Durangoko Azoka sortu zutenei emango diete aurtengo Argizaiola saria. Azokaren historia biltzen duen liburu bat ere kaleratuko dute, bestalde, Jesus Mari Arruabarrenak bildutako testigantzekin eta Joseba Sarrionandia idazlearen gogoetekin. Eta horiek izango dira atzera begira egingo dituzten keinu nagusiak, baina etorkizunera ere begiratzeko baliatu nahi dute aukera. Nerea Mujika Gerediaga elkarteko lehendakariak azaldu du gogo hori: «Mugarri hau etorkizunaren oinarri sortu nahi dugu».

Urteurrenarekin alde du haizea aurten azokak. Iaz, finantza egoera «larrialdikoa» zela azaltzera joan ziren Gerediaga elkarteko kideak Gasteizko legebiltzarrera, eta erakundeek azokari bideratu beharreko diruari eta azokaren ereduari buruzko eztabaidek markatu zituzten irekiera aurreko hilabeteak. Halakorik ez, ordea, aurtengoan. Guneekin lankidetzan antolatu du egitaraua Gerediaga elkarteak aurtengoan ere, eta orain arteko ereduari eutsiko dio. Datu zehatzen faltan, gainera, inpresio orokorra aipatu zuen Mujikak atzo Durangoko Landako gunean egindako aurkezpen ofizialean. «Erakunde publikoen aldetik eta erakunde pribatuen aldetik igarri dugu laguntza gehiago jaso dugula, kontuan hartuta 50. urteurrena dela aurten. Igarriko dugu hori gure kontuetan, eta igarriko duzue zuek ere azokan».

150.000 euro. Zehatz, datu hori aipatu zioten Gerediaga elkarteko kideek Eusko Jaurlaritzari iazko legebiltzarreko agerraldian, eta hain zuzen ere kopuru hori bideratuko dute aurten azokarako bai Gasteizko gobernuak, eta bai Bizkaiko Foru Aldundiak. Atzo bertan aipatu zuten datua Durangon Cristina Uriarte Eusko Jaurlaritzako Hezkuntza, Hizkuntza Politika eta Kultura sailburuak eta Ana de Castro Bizkaiko Foru Aldundiko Euskara Zuzendariak. De Castrok lehenik: «Euskaldunon nortasuna gure hizkuntzarekin eta kulturarekin eraikitzen da, eta horregatik berresten dugu apustua». Eta Uriartek ondoren: «Bizirik irautea zati batean behintzat erakundeoi dagokigu». Aitziber Idigoras Durangoko alkateak azaldu zuenez, iaz 15.000 euro gehiago bideratu zituzten azokarako, eta aurten kopuru berari eutsi diote: 45.000 euro bideratuko ditu, guztira, beraz.

Gerediaga elkarteko kideek eskertu egin nahi izan zituzten erakunde publikoekin batera azoka laguntzen duten enpresa pribatuak eta azokan parte hartzen duten eragile guztiak. Edonola ere, aurrekontua erabat zehaztean haren berri emango dutela adierazi zuten, eta litekeena da bertan 50. azoka lagunduko duten talde eta erakunde gehiago aipatzea.

Zumetaren kartela

Jose Luis Zumeta margolariak aurtengo azokarako egindako kartela ere aurkeztu zuten atzo. Lau urte badira, izan ere, azokako kartela egiteko ardura euskal sortzaile bati eskatzen hasi zirenetik, eta usurbildarrari egin zioten aurten gonbita. Ez kasualitatez. Txelu Angoitia kartela aukeratzeko arduradunak azaldutakoaren arabera, Zumeta kide izan zuen Gaur artista taldeak datorren urtean 50. urteurrena izango duela ere izan zuten gogoan proposamena hari egiterakoan. Eta, antolatzaileek azaldu dutenez, pozez hartu zuen sortzaileak enkargua.

Grisa da lanaren oinarria, baina barrualdean koloretsua da irudia, eta Zumetaren eskua igar daiteke nabarmen bertan ageri diren figuren atzean. Artista ez zen aurkezpen ekitaldian egon, baina haren hitzak bildu zituzten antolatzaileek. Zumeta: «Ilusio handia egin zidan eskaria jaso nuenean, azoka oso garrantzitsua baita euskal kulturarentzat, eta baita arte plastikoentzat ere». Eta argia da irudiaren asmoa, sortzailearen hitzetan: «Burutazioa azkar sortu zitzaidan. Hasieran ez nuen ideia zehatzik, baina segituan hartu zuen giro bat: atsegina, deigarria, ederra… Jendea erakartzeko helburuarekin egin dut». 50. azokako pieza berak sortzea ere berezia izan da, Zumetaren arabera. «Azokak gero eta indar gehiago dauka, gero eta hobeto antolatzen da, gero eta oihartzun zabalagoa du... Berezia izan da niretzat lan hau egitea».

Mende erdiaren talaia irudi berrikuntzarako ere baliatu nahi izan dute Gerediaga elkartekoek. Atzo aurkeztu zuten bezala, DA! izango da aurrerantzean azokaren marka, Durangoko Azoka izenaren hitzetako lehen hizkiekin jolastuz.


ZKEren asteburuko kirol egitaraua (apirilak 14-15)

Futboleko, eskubaloiko, errugbiko, saskibaloiko eta beste zenbait kiroletako partiden ordutegiak ondorengo artxiboan eskuragarri.


Elgetako jaiak 2007: Asto karrera

Zapatuan, jaietako hirugarren egunean, asto karrera egin zuten. Argazkilaria: Josetxo Arantzabal.


Senari jarraitutako lana

Goia-Aribek aurreskuaren interpretazio libre eta «gaurkotua» egin du '5 Aurresku's' bideoan

Ia automatikoki etortzen zaio burura aurreskuaren doinua Josetxo Goia-Aribe saxofoi jotzaileari. Dantzatzeko modua, melodiaren erritmoa eta isiluneak memorian iltzatuak dituela aitortu du. Gau batez, saxofoia jotzen ari zela, aurreskua jotzen hasi, eta hari horri tiraka interpretazio berritua egin du, «gaurkotua». Adierazi duenez, berezko senari jarraituz egin du interpretazio hori. Musika eta dantzak ia berezkoa duten dualtasuna dela eta, melodia berria bost dantzariri dantzatzeko eskatu, eta 5 Aurresku's bideoan bildu du emaitza.

Artistak azaldu duenez, 35 dantzari aurkeztu ziren proiektuan parte hatzeko prest. «Guztiak ikusi nituen dantzan, baina bostek bakarrik eragin zidaten barruan karranpa». Horrela aukeratu zituen Sonia Sanchez, Iñaki Fortun, Marcos Vargas, Chloe Brule eta Inma Chopo. Eskarmentu handiko dantzariak dira guztiak. Bakoitzak bere dantza estiloaren arabera interpretatu du Goia-Aribek idatzitako melodia. Gainera, hark jakinarazi duenez, gehienek ez dute inolako harremanik izan proiektu horren aurretik euskal dantza tradizionalarekin. Horri esker, horren errotua dagoen dantzatzeko moduak hautatutakoak ez kutsatzea lortu duela uste du musikariak.

Mezuaren indarra

Bideoa bost zatitan dago banatua. Parte hartu duen dantzari bakoitzari atal bat eskaini dio Goia-Aribek. Grabazio eguna baino lehenago jaso zuten melodia guztiek. Hala, euren kabuz probak egin eta koreografia eratzeko aukera izan zuten. «Erabat askeak izan ziren nahi zuten interpretazioa egiteko». Askatasun hori dantzatzeko espazioa hautatzeko ere izan dute. Lauk Nafarroako txoko banatan egin zuten saioa: ehun urteko Ultzamako haritz baten gerizpean, Zangozako Karmengo klaustroan, Iruñeko Baluarteko harresian eta Etxauriko berotegi batean. Bosgarrenak, berriz, Zaragozako (Aragoi, Espainia) taberna bat hautatu zuen.

Emozioz betea dago bideoa. Atal bakoitzean, dantzariaren eta saxofoi jotzailearen artean elkarrizketa moduko bat sortzen da. Batzuetan, hartu-emana pausatua da. Besteetan, borrokaldi bat iduri du. Iñaki Fortunen saioa ikusi besterik ez dago. Zangozako klaustro bateko zutabe batera lotutako soka baliatu zuen dantzatzeko. Gainera, aurreskuaren eta sokadantzaren arteko lotura ere azaleratu zuen modu horretan.

Orokorrean, bost aurreskuak dira berritzaileak. Tradizioak eskatzen duen hertsitasuna gainditzen dute guztiek. Dena den, azken ataleko interpretazioa da urratzaileena, ziurrenik. Zaragozako kultura alternatiboko areto batean egin zuten grabaketa. Inma Chopo da dantzaria. Lesakako (Nafarroa) dantzarien moduan, zubi gainekoa dantzatuko balu bezala zintzarriak lotu zituen hanketan. Aurpegian, begi aldea gorriz margotu zuen. Gerritik gora biluzi egin zen. Goia-Ariberen irudiko, bosten artean interpretaziorik «harrigarriena» da Choporena.

Artistak azaldu duenez, bideoa egin eta ametsa egia bihurtzeko ahalegin handia egin du. Onartu duenez, inbertitutako dirua nolabait berreskuratu nahiko luke, dokumentala zinema jaialdietan aurkeztuz, adibidez. Horrekin batera, prest agertu da dantza tradizionalaren eta garaikidearen inguruko hitzaldiak ematera, azken lana aitzakia modura hartuta. Izan ere, zineman eta bideogintzan profesionala izan gabe, «oso lan txukuna» egitea lortu duela esan du.


Atxilotu bat Bilbon, asteazkeneko erasoarekin zerikusia duelakoan

Asteazkenean, Bilbon, arma zuri batekin labankadaz larri zauritu zuten 24 urteko gaztea hil egin zen biharamunean. Atxiloketa Urazurrutia inguruan egin du Udaltzaingoak.

Asteazkenean, Bilbon, arma zuri batekin labankadaz larri zauritu zuten 24 urteko gaztea hil egin zen biharamunean. Ostiral honetan ustezko egileetako bat atxilotu dute, Ertzaintzako iturriek eitb.eus-i baieztatu diotenez.

ESAN Ertzaintzako sindikatuak sare sozial batean jakitera eman duenez, Bilboko Udaltzaingoak atxilotu du Urazurrutia zonaldean, eta ondoren Ertzaintzaren esku utzi du.

22:30 aldera eraso zioten biktimari, Salazar Jeneralaren kalean, Casilla pabiloitik eta zezen-plazatik oso gertu. Gazteari arma zuri batez eraso zioten, eta zauria egin zioten hanka batean, femoraletik gertu.

Bertaratu ziren agenteek tornikete bat egin zioten odoljarioa eteteko, eta medikuek bihotz-biriketako bizkortzea egin zioten.

Gizona, Basurtuko Ospitalera eraman zuten, odol asko galdu baitzuen.

Ertzaintza beste bi susmagarriren bila ari da, erasoarekin zerikusia dutelakoan. Ildo horretatik, hipotesi guztiak zabalik daude; horietako bat, balizko lapurreta batena.


Trumpi pazientzia 'agortu' zaio Ipar Koreako aferean

AEBko presidenteak esan du amaitu dela herrialde asiarrarekin "pazientzia estrategikoaren" garaia, eta arma frogei "ausardiaz" erantzungo diela hitzeman du.

Donald Trump AEBko presidenteak amaitutzat eman du gaur Ipar Korearekin Barack Obamak abian jarri zuen "pazientzia estrategikoaren" garaia, eta hitzeman du "ausardiaz" erantzungo diela Pyongyangek armekin egiten dituen frogei.

"Porrot egin du Ipar Koreako erregimenarekin pazientzia estrategikoak. Zinez diot pazientzia agortu dela", adierazi du Trumpek Moon Jae In Hego Koreako presidentearekin emandako prentsaurrekoan.

AEBko presidenteak iragarri du bere administrazioa Japoniako eta Hego Koreako gobernuekin ari dela lanean "Ipar Korea izena duen mehatxuaren aurrean neurri diplomatikoak, ekonomikoak eta segurtasun alorrekoak hartzeko".

Trumpek iragarri du, gainera, Ipar Korearen desnuklearizazio "osoa eta mailakatua" abian jartzeko egitasmo bat dutela.


Ezkurdin burutu du LAB sindikatuak kontzentrazioa

\"Gezurretan hasi zarete, diru gutxiago banketxeentzako eta gehiago zerbitzu publikoetarako\" zioen kartelagaz, Ezkurdi plazan batu dira LAB sindikatuaren aldarrikapenagaz bat egitera.

"Gezurretan ari zarete: diru gutxiago banketxeentzako eta gehiago zerbitzu publikoetarako" zioen kartelagaz, Ezkurdi plazan batu dira hainbat herritar LAB sindikatuaren aldarrikapenagaz bat egitera.

Besteak beste, "murrizketa eta erreformekin bizitako urte gogorra eta gero, atzeraldi berriaren izenean", langileek "produkzio gehiago, langile gutxiagorekin eta soldata txikiagoarekin" onartzea gura dutela dioten eskuorriak banatu dizkiete oinezkoei.

"Konponbide erreala ez da politika kapitalista horri behin behineko partxeak jarrita konponduko", uste du LAB sindikatuak: "alkaketarako bide bakarra aldaketa politiko, sozial eta ekonomikotik etorriko da", iragarri dute.


Erregulazio dosierretan sartutako langileen kopurua %70 igo da EAEn

Otsailean enplegua erregulatzeko 191 dosier onartu dituzte, duela urtebete baino %85 gehiago

Egoera ekonomikoa okertzen ari da, eta enpleguarena ere bai. Hiletik hilera langabeak gehitzen ari dira Hego Euskal Herrian. Enplegua erregulatzeko dosierretan sartutako langileak ere bai iazko azarotik. Aurtengo otsailean enplegua erregulatzeko 191 dosier onartu dituzte Araban, Bizkaian eta Gipuzkoan, iaz baino %85 gehiago. Dosier horietan sartutako langileak 2.998 izan dira, iaz baino %70gehiago. Urtarrileko igoera %73koa izan zen. Eusko Jaurlaritzako Enplegu Sailak eman ditu datuak.

Gainera, aintzat hartu behar da Espainiako Gobernuak otsailean onartutako lan erreformak enpresei erraztu egiten diela dosierrak aurkeztea, aurrerantzean ez baitute Administrazioaren baimenik behar, eta langileak kaleratu ahal izango dituztela hiru hiruhilekotan jarraian diru sarrerak edo salmentak jaisten badituzte.

Otsailean onartutako 191 dosierretatik 138 aldi baterakoak izan dira, 44 lanorduak gutxitzeko eta bederatzi behin betikoak, langileak kaleratzeko. Bederatzi dosier horien bidez, 367 langile kaleratu zituzten otsailean, iaz garai berean halako zazpi.

Bizkaian onartu dute dosier gehien, 95, baina Gipuzkoan kaltetutako langile gehiago izan dira otsailean: 62 dosier eta 1.469 langile. Adegi Gipuzkoako Enpresaburuen Elkarteak uste du aurten asko gehituko direla dosierrak aurkeztuko dituzten enpresak.

Iaz enplegua erregulatzeko dosierren kopurua asko jaitsi zen, 2009. eta 2010. urteekin alderatuta. 2009a izan zen, nabarmen, dosier gehien onartu zen urtea. Iazko azarotik, ordea, dosierrak eta kaltetutako langileak gehitzen ari dira, aurreko urtearekin alderatuta.


Buruntzaldea Igeriketa Kirol Taldea sortu da

Aurreko zenbaki batean aurreratu genuen bezala, Andoaingo eta Lasarte-Oriako igeriketa taldeak bat egin dute Buruntzaldea Igeriketa Kirol Taldea sortzeko. Bi taldeen helburuak bateratu dituzte eta irailetik aurrera talde bakar bezala egingo dute lan. Antolatzaileek jakin arazi digutenez, igerilariek bere herrietan entrenatzen jarraituko dute eta 06-07 denboraldian bai Andoainen, bai Lasarten igerian egon diren haurrak automatikoki elkartearen parte direla ere berri eman dute. Honetaz gain, herrietako igeriketa indartua aterako denaren ustea dute. Honela, guztion konfiantza eta partehartzearekin kontatzen dute proiektu berri honek aurrera egin dezan.•


Bi lagun atxilotu dituzte, ustez Bermeon lapurreta egin eta poliziarengandik ihes egin ostean

Atzo iluntzean atxilotu zituzten, Gernika-Lumoko sarreran, LandaBerde jatetxearen parean. Bermeon telefono denda batean lapurtu ostean, ihesean alde egin zuten, eta ertzainek Gernikararaiko esetsi zieten. Gernika-Lumon, Ertzainen beste patruila bat zuten esperoan, bidea mozteko. Hala ere, ustezko lapurrek ez zuten autoa gelditu, eta ertzainen kontra talka egin zuten.

argazkia: WhatsApp

Kolpearen ondorioz, bi ertzain eta atxilotuetako bat ospitalera eraman zituzten, zaurituta.


Bilboko Liburu Azokaren azken txanpa

10 eguneko hitzordua izan da. 60 erakustokik eta 100 idazlek hartu dute parte. Amélie Nothomb idazleak Kritikaren Saria jaso du, eta Zilarrezko Idazluma Asa Larsson suediarrari eman diote.

2010ean 40 urte bete ditu Bilboko Liburu Azokak, eta, urteurren hori ospatzeko, aurtengo erakusketak Bilboko Azoka jorratu du.

Amélie Nothomb: ''''Aparteko xanpain edale baten nortasuna usurpatzea gustuko izango nuke''''

Ekainaren 3an hasi ziren 40. edizio honetako ekitaldiak. Amélie Nothomb Belgikako idazleak Kritikaren Saria jaso du Ordeno y mando bere azken lanagatik. Nortasun usurpatze batean oinarritzen da eleberria, bertako protagonistak etxeko atean hil berri zaion ezezagun baten nortasuna bereganatzea erabakiko baitu. ''''Hildako tipoa aparteko xanpain edalea da'''', esan du Amelie Nothombek. ''Gustuko izango nuke aparteko xanpain edale baten nortasuna usurpatzea'''', gaineratu du.

Nothomb Japonian jaio zen, orain 42 urte. Azken 21 urte hauetan urtero eleberri bat kaleratzeko ohitura hartu du, eta ez du ohitura bakarra hori: goizaldeko lauetatik goizeko zortzietara lan egin ohi du idazleak.

Zilarrezko Idazluma Saria, Asa Larsson idazlearentzat

Asa Larsson idazle suediarrak jaso zuen pasa den astelehenean, ekainaren 7an, aurtengo azokako Zilarrezko Idazluma Saria. Orain arte bi eleberri bakarrik kaleratu ditu (La aurora boreal eta Sangre derramada), eta eleberri beltza gustuko dutenen artean idazle kuttunenetako bat da dagoeneko.


Bi urte eta lau hilabeteko kartzela zigorra, PSE-EEko zinegotzi bati eraso egitea egotzita

Jon Ander Uribarrenak 720 euroko isuna eta 200 euroko kalte-ordaina eman beharko dizkio Bixen Itsaso zinegotziari.


Baztanen bi positibo gehiago atzeman dituzte, 59 dagoeneko, eta gainerako eremuetan aldaketarik ez

Gaurko datu ofizialen arabera, bertze bi positibo atzeman dituzte Baztanen. Hartara, lau osasun eremuen artean 90 positibo aktibo daude gaur: 59 Elizondoko eremuan (Baztan+Urdazubi+Zugarramurdi), 19 Malerreka-Bertizaranan, 2 Leitzako eremuan (Arano+Areso+Goizueta+Leitza) eta 10 Bortzirietan. Zenbaketa honetan soilik PCR proban positibo eman dutenak sartzen dira. Ez daude zenbatuak artigorputzen testan positibo eman dutenak, hauetan kasurik gehienak «sintomarik gabeak edo iraganeko sintomak» erakusten dituztelako.

Eskualdeko datuak Covid-19

Infogram


Pagoagatik Larre Gainera, etxez etxe oles eginez

Santa Ageda bezpera da gaur, eta ohiturari hutsik egin gabe, kantuan aterako dira ereñotzuarrak ere. Arratsaldeko 16:00etan jarri dute elkartzeko zita, Ur Mia elkartean, santa eskean atera nahi dutenentzat.

Bertatik, Pagoagara joango dira, eta han hasiko dute buelta, kantuan, etxez etxe eta baserriz baserri.

Pagoagatik Lastaolara bitarteko etxeetan abestuko dute, eta Larre Gain izango dute azkeneko geltokia. Han, ordea, kantatu bakarrik ez, afari ederra ere egingo dute!


Langabezia gora Debagoienean

3.332 pertsona zeuden lan barik abuztuan Debagoienean, aurreko hiru hilabeteetan baino gehiago, baina apirilean baino gutxiago. Herrika, denetan egin du kopuruak gora, Eskoriatzan eta Leintz Gatzagan izan ezik.

Langabezia tasak goranzko bidean jarraitzen du Debagoienean: 3.332 lagun zeuden lan barik abuztuan (%11,18).

Urtean zehar aurreko hiletan izandako datuei begiratuta, azken emaitza uztailekoa (3.275, %10,99), ekainekoa (3.250, %10,90) eta maiatzekoa (3.286, %11,02) baino okerragoa da; aldiz, egoerak hobera egin du apirilarekin (3.344, %11,22) alderatuta. Martxokoa izan da 2012ak orain arte utzitako datuen artetik txarrena: 3.370 langabe (%11,31ko tasa).

Abuztuko datua ona denik ezin esan, ordea, ez behintzat azken bi urteetakoekin alderatuz gero: 2011ko abuztuan Debagoieneko langabezia tasa %9,31koa zen, eta 2010ean %9,58koa.

Herri ia denetan egin du gora langabeziak abuztuan: Antzuola, Aretxabaleta, Arrasate, Bergara, Elgeta eta Oñatin; aldiz, jaitsi egin da Eskoriatzan eta Leintz Gatzagan.

Araban, Bizkaian eta Gipuzkoan ere gora

Hego Euskal Herrian ere joera goranzkoa da: 1.879 langabe gehiago zeuden abuztuan aurreko hilean baino; 208.477 orotara. Nafarroan ez beste lurralde guztietan igo da langabezia; gehien Araban egin du gora: %2,63. Gipuzkoan %1,44, eta Bizkaian %1,15. Nafarroan %0,89 jaitsi da. Gipuzkoan, 44.745 langabe zenbatu dituzte abuztu bukaeran.


Bi laudioar garaile Irungo Krosean

Irun Hiria Krosak eman dio hasiera Gipuzkoako kros denboraldiari. Txingudi Ikastolako zirkuituak hartu zuen protagonismoa igande goizean.

Senior mailan, emakumezkoetan Oviedo taldeko Itxaso Escondrillasek jantzi zuen txapela. Eibarko Aitziber Urkiola bigarrena eta Oiane Del Valle Laudioko Atletismokoa hirugarrena izan zen, hurrenez hurren.

Lasterketa berean junior, gazte eta promesa mutilak eta senior emakumeak aritu ziren, bira txiki bat eta 3 handi osatuz. Escondrillasek 21 minutut eta 4 segundotan lortu zuen 5,370 km-ak betetzea, eta Del Vallek 55 segundu geroago sartu zen helmugan..


Ismael Arriolak Abeltzaintzako Ustiategien XIII. Lehiaketako saria irabazi du

Haragitarako behien arloan irabazi du saria Markina-Xemeingo abeltzainak.

Arriolak «gustora» hartu du saria. «Urteetan egindako beharraren aitortza da», esan du «Horrek aurrera jarraitzeko indarra emoten du», gaineratu du Barinagakoak.

Orain dela zortzi urte sari bera irabazi zuen Arriolak. Orduan, haren aita zegoen ustiategiaren karguan.

Gaur egun 70 buru inguru dauzka abeltzainak Barinagako baserrian. Blonda arrazako behiak dauzka ustiategiak; 31,6 hektarea kudeatzen ditu eta ganadu-lehiaketetan espezializatuta dago.

Zallan jaso zuen Arriolak ustiategien lehiaketako saria. Irene Pardo Nekazaritzako foru diputatuak zuzendu zuen ekitaldia, eta Eduardo Aginako Eusko Jaurlaritzako Nekazaritza eta Abeltzaintzako zuzendaria eta Araba eta Gipuzkoako Foru Aldundietako ordekzariak be egon ziren sari banaketan.

Bizkaian lau ustiategiri emon diete saria: Ismael Arriolari haragitarako behien arloan, Valera Palenque Karrantzakoari esnetarako behien arloan, eta Mañondo Izurtzakoari ardien arloan. Ustiategirik onenaren saria be bizkaitar batek irabazi du, esne-behietan: Berrizko Aiarbik. Gipuzkoan eta Araban be banatu dira sariak.

Foru aldundiaren esanetan, lehiaketaren helburua ustiategien modernizazio teknologikoan laguntzea da.


Gabriel Korta idazlea hil da

Gabriel Korta poeta hil zen atzo, 68 urte zituela. Donostian jaioa, Errenteria-Oreretan bizi zen Korta. Isiletik (Lur, Ustela Bilduma, 1980); Okaranak (Susa, 1987); eta Harri hautsiak (autoeditatua, 2002) poema liburuak idatzi zituen. 2010ean Laurgarrenak lau argitaratu zuen, 2012an, Elurra galtza motzetan, Diot (2013) eta Maitasunaren indarra ( 2016); azken horietan guztietan idazleak editatu zituen liburuak.


Gerra komertzialaren faktura 2020. urtean: 631.000 milioi euro

NDFk «bake komertziala» egitera deitu ditu Txina eta AEBak. Trumpek esan du Pekin ez dela «dagokion mailan ari» negoziazio prozesuan, eta Txinak ukatu egin du akordioa arriskuan dagoela


Roberto Jimenez hautatu dute berriro PSNko idazkari nagusi

Aldeko 126 boto jaso ditu, eta Manuel Campillo hautagaiak 80 boto lortu ditu. Ordezkariek lau urteotako zuzendaritzaren gestioaren inguruan ere bozkatu dute: 139 alde, 51 kontra eta 6 abstentzio.

PSNko militanteek Roberto Jimenez hautatu dute gaur alderdiko idazkari nagusi. Egungo Nafarroako presidenteordea Manuel Campillo Tuterako zinegotziari gailenduko zaio. 210 ordezkaritik 208k bozkatu dute: 126 boto Jimenezen hautagaitzaren alde, 80 Campilloren alde eta bi boto zuri.

PSNk alderdiaren X. biltzarra egin du gaur. Idazkari nagusia aukeratzearekin batera, ordezkariek lau urteotako zuzendaritzaren gestioaren gain bozkatu dute: 139 alde, 51 kontra eta 6 abstentzio.

Jimenezek bere diskurtsoan onartu du iazko hauteskunde emaitzak “oso txarrak” izan zirela, eta gogorarazi du Nafarroako Gobernuan sartzeko erabakiak ondo hausnartua izan zela eta gehiengo handiz onartu zela Lurralde Batzordean. "Egunero gero eta argiago dago PSN Nafarroako Ongizate Estatuaren bermatzailea dela”, esan du.

”Ez diogu uko egingo Nafarroaren autogobernuari, hori delako Nafarroaren izaeraren funtsa”, gaineratu du.

Campillok azaldu du alderdi sozialistaren arazoa orohar "inkoherentzia politikoa" dela, eta bere ustez, "gestioaren inguruko eztabaida batetik diskurtso ideologiko batera" pasa behar da.


Ustekabeko ezkontza bat ospatuko da 'Go!azen'-en azken atalean

Gaur izango da Go!azen 5.0 telesailaren denboraldiko azken kapitulua. Basakabiko udalekua amaitzear dago eta protagonistek istorio ugari biziko dituzte azken egunetan. Besteren artean, Elik eta Zurik ezustekoa ezkontza bat antolatuko dute.

Basakabiko udalekua uzteko unea iritsi zaie Go!azen-eko kideei. Azken eguna izango dute gaurko atalean, eta udalekua utzi aurretik ideia bikain bat bururatu zaie Eliri eta Zuriri: beren gurasoei ustekabeko ezkontza bat antolatzea. Udalekuan orain arte izan dituzten ideiak ez zaizkie oso ongi irten, eta ikusi egin beharko da ezkontza nahi duten bezalakoa den. Ezkontza ongi antolatzeko gai izango al dira? Eta ezkongaiek baietza emango al dute?

Ezkontzarako apaiza bilatuko dute lehenik. Zuzeni proposatuko diote, baina ezusteko bat izango du eta baliteke meza emateko modurik onenean ez egotea. Gainera, Eusko Jaurlaritzako ikuskatzaile bat ere agertuko da Basakabin. Oztopoak oztopo, ilusioz arituko dira Zuri eta Eli ezkontza antolatzen.

Pozik ibiliko da Naia ere. Alex Amsterdamera joan da eta, uda osoan ez bezala, orain argi ditu gauzak: Julen maite du eta harekin harreman bat hasi nahiko luke. Baina zer erantzungo dio berak?

Azkenik, Markel aberastasunez josita ikusiko dugu Ameriketara joan nintzen abesten. Saldu egingo ote du San Bernardoren kodexa?

Ostiralero bezala, azken atala ere ikusgai izango da ETB1en eta eitb.eus-en, 21:00etan. Ondoren, denboraldi osoa EiTB Nahieran atarian egongo da eskuragarri.

Denboraldiak, orain arte, % 3,9ko audientzia izan du batez beste, eta euskaldunen artean %12ko ikus-entzule kuota izan du. Halaber, lider izan da 4 eta 12 urte bitarteko ikusleen artean %28,1eko audientziarekin.

Casting berria

ETB eta Pausoka ekoizleak telesailaren denboraldi berria prestatzen hasi dira, eta Basakabiko kide berrien rolak jokatuko dituzten aktoreak bilatuko dituzte. Horretarako, casting prozesua zabaldu da eta eitb.eus/goazencasting helbidean dago aktore aukeraketari buruzko informazio guztia.


Japoniako ska Nafarroako punkarekin


“Errepresioa” salatuko dute larunbatean Baionan

Lurra eta Etxebizitza kolektiboak eta Aitzina gazte antolakundeak manifestaldia antolatu dute Baionan.


Ander Okamika lekeitiarrak Getariako triatloia irabazi du

Getarian hasi zuten domekan triatletek Euskal Herriko Triatloi denboraldia. 420 parte hartzaile egon ziren eta gizonezkoetan irabazlea Ander Okamika lekeitiarra izan zen (01.01.55). Emakumezkoetan, berriz, Helene Alberdi nagusitu zen. Alberdigaz batera igo ziren podiumera Usoa Ostolaza eta Mireia Arrillaga lekeitiarra. Garraitz Kirol Taldekoak hirugarren postua eskuratu zuen (01:14:27).

Garateko aldapak erabakiorrak izan ziren, irabazleak buruan jarri ziren bertan, eta bizikletako saioan lan txukuna egin ondorengo 5 kilometroko oinezko lasterketa ere bikain burututa ailegatu ziren helmugara.

Okamika eta Arrillagagaz gainera, emaitza bikainak eskuratu zituzten Lea-Artibai eta Busturialdeko beste triatleta batzuk ere. Yepa! Triatloi Klubeko Naia Ozkorta lekeitiarrak 7. postua lortu zuen (01.18.14) Amanadarri Triatloi Taldeko Haritz Garate 8. postuan helmugaratu zen 01.04.56 denbora eginda, eta Ondarroako Koaxi taldeko Ioana Osak 9. postua eskuratu zuen triatloia 01.19.15 denboran osatuz.

Amandarriko Mikel Arrasate 14. postuan helmugaratu zen, Arrasatek kadete mailako garaipena ere eskuratu zuen. Beteranoetan ere aurrean ibili ziren bertokoak. Zorion Kareaga markina-xemeindarrak bigarren egin zuen beteranoen 1. mailan eta Iñaki Mendieta lekeitiarrak 3. mailan. Junior kategoriako bigarrena eta laugarrena izan ziren Garraitz taldeko Aratz Aizpurua eta Igor Ruiz.

Lekeitioko Amandarri hirugarren sailkatu zen talde modura ANB eta Arabatri taldeen ondoren. “Oso pozik gaude egindako lanagaz. Duatloian Espainiako txapeldun eta azpitxapeldun geratu dira talde bi horiek eta”.


Dani Mateo: "Publikoarekin interaktuatzen dut, ez dakit beste modu batera lan egiten"

Lanak behartuta, astean zehar hirian bizi da; aktore izateaz gainera, telebista eta irratiko esataria da. Asteburuetan, berriz, ederto egoten da Guadalix de la Sierran duen etxean. Sarritan, baina, monologista lana izaten du asteburuetan. Kontatu digunez, lan horiekin familia planak egiten saiatzen da, eta Elgetara emaztearekin (Elena Ballesteros aktorea) eta alabarekin etorriko da. Bi emanaldi egingo ditu: zapatuan 22:30ean eta domekan 19:30ean. Sarrerak agortuta daude.

Elgetara PK 2.0: Que dios nos coja confesados ikuskizunarekin zatoz. Aurrera egiguzu apur bat.

Aurreko ikuskizunaren bilakaera logikoa da. Aurrekoan, mundua bukatu behar zela uste nuela kontatzen nuen. Oraingoan, berriz, ziurtasunez diot bukatu egin behar dela; beraz, gertatuz gero, zer egin ahal dugun kontatzen dut; gerorako aukerak eskaintzen dizkiet. Erlijioek aukera asko ematen dituztela ikertu dut, eta, horregatik, erlijio ezberdinetako aukerak aurkezten dizkiot publikoari. Gertuen duguna hobeto ezagutzen dugunez, hortik tiratzen dut. Bekatu kapitalen inguruan jarduten dudala besterik ez dizut aurreratuko.

Publikoarekin etengabe interaktuatzen duzu.

Duda barik, ez dakit-eta beste modu batera egiten. Katalana naizenez, hasteko, diruagatik egiten dut; horrelakoak gara. [Barre] Egia esan, ederto pasatzen dut, publikoaren erantzunaren araberako gidoi aldaketa gimnasia hori gustuko dut. Hala ere, azkenaldian, atseden hartzeko unean ote nagoen galdetzen diot nire buruari. Beldurra ematen dit leku askotan nagoenez jendea nitaz aspertzea.

Ez dut uste. Sarrerak aspaldi agortu ziren eta azkenaldian beste leku batzuetan ere agortu dituzu.

Asko pozten naiz, ba! Baina ez pentsa, ez da beti horrela izaten; aurrekoan, Logroño ondoko herri batetan egon ginen eta 20 lagun bakarrik etorri ziren.

Zein da, baina, zure sekretua?

Ez dago sekreturik, baina truku on bat telebistan agertzea da. Bereziki igarri nuen nik Se lo que hicisteis saioan agertzen hasi nintzenean. Areto batean 20 ikusle izatetik, areto kanpoan jende ilarak izatera pasatu nintzen, egun batetik bestera.

Euskal Herria gustuko duzula diozu, eta euskal publikoa?

Euskal Herria ederra da aspektu askotan; bai, horixe! Euskaldunak bereziak zarete. Euskal publikoaren zintzotasunak ez du mugarik; beste leku batzuetan ez moduan, pentsatzen duena aurpegira esaten dizu ikuskizuna gustatu edo ez. Gogorra da batzuetan, baina hobetzen ikasteko baliagarria. Barre egiten duzue, baina ez beste lekuetan besteko algaraz; zuen isiltasuna ere gordinagoa da.

Telebista, irratia, aretoak... Preferentziarik baduzu?

Ez, asko kostatzen zait gauza bakar bat egitea; elkar elikatzen dutela esango nuke, gainera. Telebista egiten baduzu, jende gehiago joango da aretoetara eta aretoetako eskarmentua, gero, igarri egiten da mikrofono aurrean. Ez gaude, gainera, lanari ezetz esateko garaian.

Telebista aipatuta, derrigorrean zure aita pontekoaz galdetu behar: zer diozu Wyomingi buruz?

Asko da niretzako. Komiko moduan betidanik izan naiz haren zalea. Orain, berriz, pertsonalki bilakatu naiz haren zale: erreferente moral aparta iruditzen zait. Sekulako talentua du.

Familiaren eta lanaren arteko kontziliazioa nola lortzen duzu?

Familiaren meritua da, duda barik! Asteburuko lanak familia-plan bilakatzen saiatzen naiz. Oraingoa, esateko, Elgeta inguruko nekazari turismo eder batean igaroko dugu elkarrekin. Eta elurra iragarrita dagoela esan didazunez... perfektua!


Jose Luis Gorrotxategirekin solasaldia

Ostiralean Jose Luis Gorrotxategirekin solasaldia antolatu du Bertso Eskolak. Ostiralean izango da, otsailak 22, 19:00etan Foronda kultur etxeko ganbaran.

Iazko urrian bertso plazetako erretiroa hartzea erabaki zuen, eta Bertso Eskolako kideok pentsatu dugu aukera ona dela 55 urteko ibilbide horri errepaso bat eman eta Jose Luisek egindako lana aitortzeko. Bertso sortak, pasadizoak, beste bertsolarien imitazioak... artista baita Gorrotxategi!

Herriko eta inguruko bertsozale guztiak gonbidatuta zaudete, beraz.


Gerrako haur hautsiak

Greziako Katsikasko errefuxiatuen eremuan 400 haurretik gora daude, eta kanpalekuko bizipoza dira. Baina marrazten edo elkarren artean borrokan hasten direnean, barnean pilatu duten oinazea azaleratzen dute. Bonbak utzi dituzte atzean, eta ondorio psikologikoak agerikoak dira.


'Estaltze' delituagatik 6 ertzaini deklarazioa hartzea eskatu du Cabacasen defentsak

Cabacas familiak idatzi bat aurkeztu du Bizkaiko Lurralde Auzitegian, sei ertzain deklaratzera deitu ditzala eskatzeko (Jorge Aldekoa tartean) eta, deliturik ikusiz gero, aparteko auzi bat zabaltzeko.

Iñigo Cabacas familiaren defentsak idatzi bat aurkeztu zuen Bizkaiko Lurralde Auzitegian iragan astean, sei ertzain deklaratzera deitu —Jorge Aldekoa eta "Ugarteko" tartean— ditzala eskatzeko, "estaltze" delitua eta zuhurtziagabekeria larriko hilketa delituak egin zitzaketelakoan. Halaber, oraindik identifikatu gabeko zazpigarren ertzain baten identitatea argitzen laguntzeko galdegin dio. Deliturik egon zela ebatziz gero, auzi berri bat zabaltzea ere eskatzen du familiak.

Joan den astean erregistratutako idatzian, epaia berrikusteko eskaera egin dio akusazio partikularrak auzitegiari.

Ekinbide judizial hori abiatzeko Bizkaiko Lurralde Auzitegiak azaroan emandako epaian oinarritu da Jone Goirizelaia abokatua. Epaian, Ertzaintzak egindako "ikerketa eskasa" deitoratu zuen epaimahaiak. Horrek instrukzio fasean "zailtasunak" eta auzipetze fasean "gabeziak" sortu zituela ondorioztatu zuen. Besteak beste, hilketa gertatu zen tokia ez babestea eta operazioan erabilitako arma guztiak ez jasotzea faltan bota zuen.

"Horrekin pilotarekin tiro egin zuten guztiak epaiketara ekartzea edo tiro hilgarria nork egin zuen zehaztea posible zen", nabarmendu zuen.

Bizkaiko Lurralde Auzitegiak bi urteko espetxe zigorra eta lau urteko inhabilitazioa ezarri zion azaroan 'Cabacas' auzian nahastutako Juan Jose de Pablo ertzainari. Gainerako bost agenteak absolbitu egin zituen epaileak. Ertzaintzak jaurtitako gomazko pilotakada batek buruan jo ostean hil zen Iñigo Cabacas Athleticeko jarraitzailea 2012ko apirilean.


Igerilekuen kontratua onartu eta aurrekontuak mahai gainean utzi zituzten Okondon

Okondoko Udalbatzak onartu zuen atzo igerilekuen kontratu berria bideratzea eta atzeratu zuen 2017ko aurrekontuen eztabaida, alderdiek izan dezaten negoziatzeko denbora gehiago.

Aho batez onartu zuen Okondoko udal osoko bilkurak Taldesport enpresari ematea igerilekuen kudeaketa. 33.500 euro ordainduko dizkio horretarako.

Ekainaren 17an irekiko dituzte azpiegiturak eta irailaren 10ean itxi. Ekainean eta irailean 12:00etatik 20:00ak arte egongo dira erabilgarri eta uztailean eta abuztuan, ordea, 11:30etatik 20:30ak arte.

San Bartolomen ur jaia antolatuko dute eta zenbait ikastaro ere emango dute.

Aurrekontuak ekainerako

2017ko aurrekontuari dagokionez, atzo adostu zuen oposizioak mahai gainean uztea eta ekainean eztabaidatzea.

EAJk proposatu eta EH Bilduk onartu zuen hori, denbora gehiago izateko zuzenketak eta proposamenak txertatzeko. Koalizioak argudiatu zuen udal gobernu taldeak ez duela ahaleginik egin akordioa lortzeko.

Okondo Aurreraren asmoa zen aurrekontuak bozkatzea eta leporatu zion EH Bilduri udalaren kudeaketa atzeratzea proiektuak egikaritu ez daitezen.


Arrasaten erretako autoaren gaineko ikerketarekin jarraitzen du Ertzaintzak

Ertzaintzan emandako datuen arabera, ikertzen dabiltza domeka goizaldean Arrasaten gertatutakoa. Izan ere, auto batek su hartu eta kiskalita geratu zen Nafarroa Etorbidean. Lekukoren bat badago, Bergarako Ertzain etxera joatea eskatu dute ertzainek.

Domekan, goizeko 05:0ean jaso zuen Ertzantzak auto bat erretzen zegoenaren abixua. Gertaeraren tokira, Nafarroa Etorbidera, heldu zirenean su-itzalgailuarekin itzaltzen ahalegindu ziren, baina ezin izan zuten itzali. Hori horrela, Zubillagako suhiltzaileei deitu eta haiek kontrolatu zuten sutea. Autoa kiskalita geratu zen.


Ekitaldi bereziak antolatu dituzte Usoaren Besta ospatzeko

Igande honetan Usoaren Kofradiaren desfilea eginen da Larrunen

Urriaren 19tik urriaren 29ra usoaren besta ospatuko da Saran. Gertakari horren karietara egunero ekitaldi bereziak antolatuak izanen dira.

Urriaren 19an, igandearekin, Larrunen goizeko 10etan Usoaren kofradiaren desfilea izanen da. Astelehenean arratsaldeko 4etatik goiti pilota partidak izanen dira plazan. Urriaren 21ean, astearte arratseko 6etan Zazpiak Bat taldeak dantza ikusgarri bat emanen du plazan. Urriaren 22an, asteazken goizeko 11etan usotegiaren bisita bat antolatua da. Izenak aitzinetik eman beharko dira turismo bulegoan. Urriaren 23an, ortzegunean Erlauntza abesbatzak kantaldi bat emanen du Santa Katalinako kaperan gaueko 8:30ean. Urriaren 24an, ortziralean goizeko 10etan herriaren bisita bat proposatua izanen da. Igandean, urriak 26, goizeko 11etan usotegiaren bertze bisita bat antolatua da.

Aste osoan zehar Usoak sarean erakusketa ikusten ahalko da turismo bulegoan. Urriaren 15etik goiti herriko jatetxe guziek usoa proposatuko dute beraien menuetan.


Ilargiren horoskopoa: Abenduak 3

Egunero horoskopoaren iragarpena egiten digu Ilargik.

<span style="font-size: 11pt; line-height: 115%;" times="" new="" roman="" ,="" serif="" ;="" lang="EU">

Besteei zu maitatzen utziko diezu gaur, eta zuregana hurbiltzen den edozeinekin flirteatuko duzu. Hala, horoskopoko zeinurik erakargarriena bilakatuko zara.

LEO:

Mercurio planetak oraindik zure 4. etxean jarraitzen du, jatorri eta sustraietan. Etxeko elkarrizketa nahiko erraza izango da, baina hala ere ez saiatu beti arrazoia edukitzen.

SAGITTARIUS:

Zabaldu zure mugak. Baliteke aukera berri eta egokiak eskutik alde egitea, iraganeko proiektu batekin tematuta egoteagatik.

GEMINI:

Besteak konbentzitzeko abilezia edukiko duzu gaur zure hitz jarioari esker. Gainera, hitz horiek erabilita, nahi duzun guztia lortuko duzu.

LIBRA:

Marte planeta zure zeinuan sartu da, zure 4. etxean, jatorri eta sustraietan. Bertan jarraituko du denboraldi batean. Baliteke zure familiarekin duzun harremana apur bat okertzea.

AQUARIUS:

Marte planetak zure 12. etxean eragingo du abenduan. Zure barneko ahotsari entzun, eta zure barneko sentimenduetan murgilduko zara. Zure burua hobeto ezagutzeko aukera emango dizu.

CANCER:

Venus planeta zure 5. etxetik pasako da, plazerra eta kreatibitatearen arlotik. Zure sormenaren bidez aspalditik daukazun estres hori gainetik kentzen lagunduko dizu.

SCORPIUS:

Venus eta Mercurio, bi planetak zure zeinutik pasatuko dira. Oso positiboa izango da zuretzat harremanak sendotzeko, besteekin hitz egiteko eta batez ere zure barne estruktura analizatzeko.

PISCIS:

Mercurioren eraginarekin, ez eduki beldurrik proiektu berriei, zure berezko balioa erakutsiko baituzu. Animo!

TAURUS:

Gehiegizko garrantzia eman diezaiokezu zure inguruko pertsonek zutaz pentsatzen dutenari, zuk zure buruaz pentsatzen duzunari baino. Izan zoriontsu daukazunarekin, nahikoa baita.

VIRGO:

Zure etorkizunarekin kezkatuta bazaude, aurre egiteko bide bakarra berez zer egin nahi duzun pentsatzea da, eta ondoren hori lortzeko ahaleginak zeintzuk izango diren kontutan hartzea.

CAPRICORNUS:

Merkurio zure 11. etxetik pasatzen ari da. Zure ideia eta proiektu desberdinak besteei komunikatzeko erraztasuna emango dizu Merkurioren eraginak. Denak konbentzitu ahal izango dituzu.


Gipuzkoako Foru Aldundiak urrezko domina emango dio Benito Lertxundiri

Benito Lertxundi oriotar kantariari eta konpositoreari urrezko domina emango dio Gipuzkoako Foru Aldundiak, euskal kulturari eta bereziki euskal kantagintzari egindako ekarpenagatik. Larraitz Ugarte aldundiko bozeramaileak eguerdian eman du hautaketaren berri, “euskal kantagintzaren sortzailerik handienetakoa da eta edozein korronte eta modaren gainetik biziraun dute bere doinuek hainbat hamarkadatan”.

Urrezko bi plaka ere emango ditu diputazioak. Bat, frankismoaren garaiko Ordena Publikoaren Auzitegiaren bortizkeria eta errepresioa jasan zituzten emakumeek jasoko dute. “Emakume horien kemena eta indarra goraipatu nahi ditugu”, esan du Ugartek.

Beste plaka, Beroa Gipuzkoako Harrera Familien Elkarteari emango diote. “Harrera familiei esker, ume eta nerabe horiek gizartean hobeto egokitzen dira heldu bihurtzen direnean, eta hori goraipatzekoa da”, adierazi du aldundikoak.


Gipuzkoa etorbideko biribilgunearen zati bat itxita

Itxi dute Obenerreka eta Gipuzkoa etorbideko bidegurutzeko biribilgunearen zati bat. Horrek ibilgailu astunengan eragina izango du (autobusak, kamioiak…), Gelma-Zabalguneatik datozenek ezin izango dutelako Obenerrekarako edo Maalarako noranzkoa hartu. Hori egiteko Kabiako biribilgunera jo beharko dute. Gainontzeko ibilgailuengan ez du eraginik izango.

Egubakoitzera arteko baimena du Naturgasek biribilgune horretan katak egiteko. Katok egin ahal izateko, biribilgunea estutu egin behar dute eta horrek eragingo ditu zirkulazioan aipatutako aldaketak, ibilgailu astunei dagokienean.

Era berean, kontuan hartu beharko da litekeena dela biribilgunea estutzeak zirkulazio orokorraren moteltzea ere ekar lezakeela.